Polis siasat kejadian buli dalam video tular babit pelajar sekolah di Ranau

RANAU: Polis menjalankan siasatan lanjut berhubung rakaman video kejadian buli membabitkan pelajar dipercayai dari sebuah sekolah di daerah ini yang tular di media sosial semalam.

Ketua Polis Daerah Ranau, Deputi Superintendan Simiun Lomudin berkata, pihaknya menerima maklumat mengenai video tular berkenaan yang berdurasi selama lima minit.

Katanya, video itu memaparkan rakaman yang didakwa buli membabitkan pelajar sekolah yang berlaku di salah sebuah sekolah menengah di Ranau.

“Polis mengesahkan telah menerima laporan berkaitan kes ini pada pukul 3.26 petang semalam.

“Polis sedang dijalankan untuk memastikan tindakan dari sudut perundangan dilaksanakan,” katanya ketika dihubungi hari ini.

Sementara itu, beliau berkata, kes masih di peringkat siasatan dan orang ramai dinasihatkan supaya tidak membuat sebarang spekulasi berkaitan video berkenaan.

Katanya, pihaknya juga menggesa orang ramai menjadi pengguna media sosial yang bijak dan berhemah serta elakkan daripada mengeluarkan kenyataan yang mengaibkan mana-mana individu.

“Orang awam yang mempunyai maklumat berkenaan kejadian ini boleh salurkan maklumat kepada Bahagian Siasatan Jenayah Ibu Pejabat Polis Daerah (IPD) Ranau bagi membantu siasatan,” katanya.

Terdahulu, tular satu rakaman video berdurasi lima minit 33 saat di media sosial Facebook dan aplikasi WhatsApp memaparkan mangsa dikerumuni sekumpulan pelajar di dalam sebuah bilik darjah di sebuah sekolah menengah.

Mereka dilihat seperti berbincang sesuatu sebelum beberapa pelajar menampar, menumbuk dan menendang beberapa pelajar lain.

Kejadian itu turut dirakam oleh salah seorang pelajar yang berada di tempat kejadian sebelum tular di media sosial. – Kosmo!

Authors

Media Variasi

View all posts

Taufik Asmady Abdul Aziz

View all posts

View all posts

View all posts


Permohonan pengambilan Pegawai Perkhidmatan Pendidikan dibuka mulai hari ini

IPOH: Permohonan bagi pengambilan Pegawai Perkhidmatan Pendidikan (PPP) Gred DG41 bagi 2023, menerusi Suruhanjaya Perkhidmatan Pelajaran (SPP) dibuka mulai hari ini untuk menampung kekurangan sumber pengajar di seluruh negara ketika ini.

Timbalan Menteri Pendidikan, Lim Hui Ying berkata, siswazah berminat boleh membuat permohonan mengisi kekosongan itu terutamanya dalam empat mata pelajaran kritikal iaitu Reka Bentuk dan Teknologi (RBT), Bahasa Melayu, Bahasa Inggeris dan Pendidikan Islam.

“Para graduan sama ada daripada bidang pendidikan atau bukan pendidikan juga boleh membuat permohonan sekiranya berminat. Lantikan adalah secara tetap bagi graduan pendidikan dan ‘Contract of Service’ bagi graduan bukan pendidikan.

“Mereka boleh membuat permohonan melalui laman web dan kita harap pengambilan ini boleh mengatasi kekurangan guru di seluruh negara terutama dalam mata pelajaran tersebut,” katanya pada sidang media selepas merasmikan Pameran Pendidikan Institusi Pengajian Tinggi Awam Tahun 2023 di Sekolah Menengah Jenis Kebangsaan Yuk Choy di sini hari ini.

Beliau berkata Iklan Permohonan Guru 2023 dipaparkan selama dua minggu sahaja mulai hari ini hingga 21 April dan mereka yang pernah memohon sebelum ini tetapi tidak berjaya boleh mengemukakan semula permohonan mengikut opsyen mata pelajaran diperlukan Kementerian Pendidikan (KPM).

KPM dilaporkan kekurangan guru kira-kira 4.49 peratus atau 19,431 orang berikutan persaraan wajib, persaraan pilihan, kenaikan pangkat, cuti belajar, cuti tanpa gaji, meletak jawatan dan meninggal dunia.

Dalam pada itu, Lim berkata kira-kira 1,000 pelajar menghadiri Pameran Pendidikan Institusi Pengajian Tinggi Awam Tahun 2023 di sekolah berkenaan bermula 9 pagi tadi yang dianjurkan dengan kerjasama KPM dan Majlis Pengetua Sekolah Menengah Conforming Malaysia dan Gabungan Lembaga Pengelola Sekolah Malaysia.

Katanya, tujuan utama pameran itu ialah menyediakan platform bagi pelajar sekolah menengah, khasnya lepasan Sijil Pelajaran Malaysia (SPM) dan Sijil Tinggi Persekolahan Malaysia (STPM) mengetahui tawaran atau peluang disediakan kerajaan untuk melanjutkan pelajaran dalam bidang bersesuaian. – BERNAMA


Mesin gol Manchester City Erling Haaland pasti rangkul Ballon D’Or, syaratnya…

Oleh: WAHYUDIN AL-BALINGI

ERLING Haaland meneruskan prestasi luar biasanya dengan menyumbang gol dalam kemenangan 3-0 Manchester City ke atas Wolves pada awal pagi Ahad.

Pencapaian unik itu membuatkan dirinya membukukan koleksi 14 gol untuk The Citizens, hanya baru bermain 10 perlawanan di semua pertandingan dilalui.

Legenda Manchester United, Rio Ferdinand menjangkakan trofi Ballon d’Or 2023 bakal jatuh ke tangan Erling Haaland seandainya Manchester City berjaya memenangi Liga Juara-Juara.

“Jika dia dapat melanjutkan penampilan ini dan City menjuarai Liga Juara-Juara, tak ada keraguan bahawa dia akan memenangi Ballon d’Or. Tak ada akan ada yang dapat menghampirinya.

“Ketika ini angka-angka (statistik) yang dicatatnya begitu baik dan jurang terlalu jauh dengan pemain lainnya. Dia punyai kemampuan untuk memecahkan rekod kerana berada dalam pasukan yang mendominasi penuh,” kata bekas pemain pertahanan England kepada BT Sport.

Haaland dinilai berpeluang meraih Ballon d’Or 2023 tetapi mahkota tahun ini hampir pasti menjadi milik Karim Benzema setelah dia berperanan besar menghantar Real Madrid menjuarai Liga Juara-Juara dan La Liga.

Pemenang Ballon d’Or 2022, dan Haaland yang tersenarai akan diumumkan dalam majlis gilang gemilang pada 17 Oktober depan.

Author

Media Variasi

View all posts

View all posts


Usul undi percaya kerana mahu pimpin negara dengan mandat jelas – PM Anwar

PUTRAJAYA: Perdana Menteri, Datuk Seri Anwar Ibrahim berkata, usul undi percaya kepadanya adalah bertujuan membolehkan beliau memimpin negara dengan mandat yang jelas dan berdasarkan sokongan majoriti Ahli Parlimen.

Anwar berkata, beliau menjelaskan perkara itu semasa menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah baru-baru ini.

“Dari segi undang-undang, ia tidak diperlukan. Pendapat Peguam Negara juga tidak perlu sebab majoritinya jelas dan kuasa Yang di-Pertuan Agong juga jelas.

“Yang di-Pertuan Agong menerima pandangan peguam negara (dan) bertanya saya selaku Perdana Menteri apakah Perdana Menteri merasakan perlu usul undi percaya kerana jumlahnya sudah jelas, pengakuan daripada Pakatan Harapan (PH), Barisan Nasional (BN), Gabungan Parti Sarawak, Gabungan Rakyat Sabah dan beberapa parti kecil lain.

“Saya jawab ‘Ampun Tuanku, ini bukan soal peraturan dan undang-undang sahaja. Perkara ini dibangkitkan dan patik mahu memimpin dengan mandat jelas, dukungan Ahli-Ahli Parlimen yang majoriti. Patik yakin akan memperoleh (sokongan), andai kata tidak peroleh, patik akan tunduk kepada suara rakyat,” katanya.

Beliau berkata demikian ketika berucap pada Program Pertemuan Mahabbah bersama Ulama dan Asatizah di Seri Perdana, Putrajaya hari ini yang turut dihadiri Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.

Anwar berkata, Al-Sultan Abdullah bersama Raja-Raja Melayu juga memainkan peranan berlandaskan Perlembagaan Persekutuan dalam menyelesaikan kemelut yang berlaku selepas Pilihan Raya Umum ke-15 walaupun dipertikai oleh sesetengah pihak.

Beliau berkata, Al-Sultan Abdullah dan beberapa Raja Melayu yang sempat ditemuinya bertitah dari awal mereka tidak mempertikai parti yang memperoleh kerusi terbanyak akan diberikan keutamaan dan mandat untuk mentadbir negara.

“Kemudian ada usaha sambilan untuk dapatkan akuan bersumpah dan ini terus berlaku dalam tempoh yang ditetapkan (Yang di-Pertuan) Agong sehingga 2 petang. Jadi, berapa pun jumlah diperoleh dimuktamadkan dalam waktunya.

“Sepertimana dalam perlumbaan, dia boleh potong kita di pusingan pertama, kita potong dia di pusingan ketiga. Tapi yang pentingnya ialah garis penamat. Ternyata saya peroleh jumlah yang besar kerana orang yang beri pengakuan sebelumnya telah menarik balik sebelum 2 petang,” katanya.

Perdana Menteri berkata, beliau memilih untuk menjelaskan situasi itu selepas diminta oleh Al-Sultan Abdullah bagi mengelakkan kekeliruan dalam kalangan rakyat terutama berkaitan isu yang boleh menyinggung kedudukan Raja-Raja Melayu.

Usul undi percaya terhadap kepimpinan Anwar akan menjadi antara agenda utama pada Mesyuarat Pertama Penggal Pertama Parlimen ke-15 yang djadual berlangsung selama dua hari bermula 19 Disember ini.

Berdasarkan Notis Mesyuarat Pertama yang dikeluarkan oleh Setiausaha Dewan Rakyat Dr Nizam Mydin Bacha Mydin untuk edaran kepada Ahli-Ahli Parlimen, usul itu adalah yang kelapan di bawah aturan urusan mesyuarat.

Anwar, semasa sidang media sulung selepas mengangkat sumpah jawatan pada 24 November lepas berkata, satu usul undi percaya akan dibentang dalam persidangan Parlimen pada 19 Dis ini bagi menamatkan kemelut berhubung soal keabsahan beliau selaku Perdana Menteri ke-10. – BERNAMA


PRU15: Pusat penamaan calon Parlimen Padang Serai, DUN Tioman dibuka 9 pagi

KUALA LUMPUR: Pusat penamaan calon Pilihan Raya Umum ke-15 (PRU15) bagi Parlimen Padang Serai, Kedah dan Dewan Undangan Negeri (DUN) Tioman, Pahang dibuka 9 pagi ini.

Bagi Padang Serai, pusat penamaan calon di Kompleks Sukan Kulim Hi-Tech di Kulim manakala bagi Tioman, di Dewan Jubli Perak Sultan Haji Ahmad Shah, Rompin.

Kedua-dua pusat itu akan dibuka sehingga 10 pagi.

Calon-calon yang telah sah dinamakan bagi kedua-dua kerusi itu pada 5 November lepas perlu hadir di pusat penamaan calon untuk tujuan cabutan undi menentukan giliran pada kertas undi manakala calon baharu perlu menyerahkan kertas penamaan calon masing-masing.

Suruhanjaya Pilihan Raya (SPR) menetapkan hari pengundian pada 7 Disember dan pengundian awal pada 3 Disember dengan tempoh berkempen selama 13 hari bermula selepas pengisytiharan calon hingga 11.59 malam 6 Disember.

PRU15 di kedua-dua kawasan berkenaan ditangguhkan berikutan kematian calon yang telah disahkan bertanding iaitu M. Karupaiya mewakili Pakatan Harapan (PH) bagi Parlimen Padang Serai dan Md Yunus Ramli dari Perikatan Nasional (PN) di DUN Tioman.

Karupaiya, 69, meninggal dunia pada 16 November lepas dipercayai akibat serangan jantung dan komplikasi kesihatan manakala Md Yunus, 61, disahkan meninggal dunia beberapa jam sebelum proses pengundian PRU15, Sabtu lepas (19 November). – BERNAMA


KPLB lindungi aset di luar negara elak dijadikan sasaran tuntutan waris kesultanan Sulu

KUALA NERANG: Kementerian Pembangunan Luar Bandar (KPLB) akan melindungi aset-aset kementerian itu di luar negara bagi memastikan aset berkenaan tidak menjadi sasaran tuntutan oleh pihak luar yang mendakwa sebagai waris kesultanan Sulu.

Menteri berkenaan Datuk Seri Mahdzir Khalid berkata kementerian menerusi beberapa agensinya terutama Majlis Amanah Rakyat (Mara) memiliki aset di beberapa negara.

Difahamkan Mara memiliki aset termasuk bangunan antaranya di Melbourne, Australia; London, United Kingdom; Washington, Amerika Syarikat dan Mesir.

Mahdzir berkata demikian pada sidang media selepas menghadiri Majlis Taklimat Khas PROSPEK Pedu, di sini hari ini apabila diminta mengulas tindakan kementerian untuk melindungi aset di luar negara susulan laporan mengenai aset dua anak syarikat Petronas di Azerbaijan dirampas waris kesultanan Sulu, yang menuntut AS$14.92 bilion (RM62.59 bilion) daripada Malaysia.

Mahkamah Rayuan Paris bagaimanapun membenarkan permohonan Kerajaan Malaysia untuk menggantung penguatkuasaan Final Award yang dikeluarkan Mahkamah Arbitrasi Paris, dengan alasan perundangan kes itu menjejaskan kekebalan kedaulatan Malaysia.

Mahdzir berkata kementerian memantau perkembangan isu itu dan telah menghubungi Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar bagi mendapatkan maklumat terperinci berhubung perkara itu. – BERNAMA


Penyokong TFC tak sabar hadir final Piala FA

Oleh: FATTAH RAZZAQ

KUALA LUMPUR: Pengendali Terengganu FC, Nafuzi Zain menyambut baik tarikh final Piala FA 2022 yang akan berlangsung pada 10 September ini sambil menyifatkan pasukan mempunyai masa mencukupi melakukan persediaan.

Jelas Nafuzi, keputusan yang telah dibuat itu pastinya menggembirakan penyokong Terengganu yang cukup teruja untuk hadir ke stadium yang mampu memuatkan sehingga 80,000 penonton itu.

Tambahnya, dengan tempoh masa yang ada ketika ini pasti akan memberikan ruang mencukupi buat juara Piala FA 2011 ini bagi melakukan segala persiapan untuk menentang Johor Darul Ta’zim (JDT) yang pastinya akan menjadi perlawanan cukup sengit.

“Satu berita yang baik sebab daripada pasukan dan pemain memang tertunggu-tunggu keputusan ini jadi sekarang kita sudah dapat tarikh dan kita akan bersedia menjelang tarikh itu.

“Cuma sekarang kita boleh fokus dekat Liga Super terlebih dahulu sebab kita pun ada beberapa aksi sebelum final Piala FA.

“Tapi bila sudah ada tarikh, penyokong terutamanya senang untuk menguruskan perjalanan mereka dan boleh buat apa-apa perancangan lebih awal.

“Pertemuan JDT dan TFC ni memang menarik dan keterujaan daripada penyokong memang dinantikan sebab kali terakhir kita ke final pun 11 tahun lepas, jadi inilah suasana yang ditunggu-tunggu”, katanya.

Semalam, Malaysian Football League (MFL) telah mengesahkan perlawanan final menentang Johor Darul Ta’zim (JDT) yang akan berlangsung pada 10 September depan di Stadium Nasional Bukit Jalil (SNBJ) bermula pukul 9 malam.

Berkenaan penundaan perlawanan Liga Super yang turut membabitkan pasukan Terengganu, Nafuzi nyata memahami situasi ini dan mereka juga akan mempunyai masa untuk mendapatkan kembali kecergasan sejurus berakhir aksi final nanti.

Aksi Liga Super antara Terengganu FC dan Penang FC yang dijadualkan pada 9 September ini bakal dipinda pada 14 September depan selain perlawanan tertangguh LS9 melibatkan Terengganu menentang Melaka United FC juga dipinda dari 2 September ke 3 September depan.

“Bagi saya tiada masalah pun sebab sebelum final kita pun ada aksi liga menentang Melaka United.

“Jadi kita ada masa mencukupi untuk berehat dan seterusnya bersedia untuk ke final, jadi saya rasa tempoh masa yang diberikan adalah bersesuaian,” tambahnya.

Author

Media Variasi

View all posts

View all posts


KPM harap dapat pulih 17 sekolah projek ‘sakit’ menjelang akhir tahun

NIBONG TEBAL: Kementerian Pendidikan (KPM) berharap dapat memulihkan 17 sekolah di seluruh Malaysia yang tergolong dalam kategori projek ‘sakit’ sekurang-kurangnya menjelang akhir tahun ini.

Menterinya, Fadhlina Sidek berkata, pihaknya akan memastikan pemulihan disegerakan supaya semua sekolah itu boleh dikeluarkan daripada status projek ‘sakit’.

“Semua 17 sekolah ini sudah dibangunkan dan telah siap 90 peratus, cuma tinggal kerja-kerja akhir yang tertangguh disebabkan beberapa isu seperti kekurangan pekerja asing.

“Kita akan pastikan 17 sekolah ini disegerakan mengikut tempoh masa supaya boleh dipindahkan daripada status projek sakit ke status tender semula,” katanya kepada pemberita selepas melawat Sekolah Kebangsaan (SK) Keledang Jaya, Changkat dekat sini hari ini.

Mengulas mengenai lawatan hari ini, Fadhlina berkata kementeriannya akan menyalurkan peruntukan sebanyak RM250,000 kepada SK Keledang Jaya bagi penyelenggaraan fasiliti sekolah.

Terdahulu, beliau melawat Sekolah Menengah Kebangsaan Sungai Acheh, Tanjong Berembang dekat sini, yang menerima peruntukan sebanyak RM300,000 daripada KPM bagi penyelenggaraan kantin dan fasiliti sekolah. – BERNAMA


Peserta mabuk, cetus pergaduhan di himpunan motosikal DIBW

CYBERJAYA: Timbul kekecohan di Acara Desaru International Bike Week (DIBW) 2023 yang berlangsung di Pantai Desaru di Kota Tinggi, Johor sejak Jumaat, membabitkan dua kumpulan peserta semalam.

Menerusi beberapa video tular di media sosial, kelihatan aksi pertengkaran antara dua pihak yang berlaku sejak petang dan dipercayai berlanjutan sehingga ke malam.

Video pertelingkahan itu turut mempamerkan beberapa anggota polis tampil mengawal keadaan panas itu.

Bagaimanapun, dalam satu video yang memaparkan kejadian pada sebelah malam, keadaan seperti tidak dapat dikawal sehingga berlaku insiden membaling objek termasuk kerusi dalam kalangan mereka yang terbabit.

Berdasarkan video sama, kedengaran suara individu yang menyatakan kebanyakan peserta yang terbabit dalam insiden kekecohan itu sedang mabuk.

Difahamkan, insiden berlaku membabitkan peserta antarabangsa, namun sekali gus turut memberi kesan kepada peserta tempatan.

Pengesahan kejadian dan maklumat lanjut daripada polis sedang diperoleh.

Untuk rekod, DIBW 2203 adalah festival dan pameran antarabangsa yang dianjurkan selama tiga hari bagi meraikan gaya hidup permotoran.

Dianggarkan festival itu menarik kehadiran kira-kira 100,000 pengunjung kali ini.

Author

Diyana Rahip

View all posts

View all posts


PRU15: BN setuju beri laluan kepada PH di Parlimen Padang Serai

KULIM: Hanya beberapa jam sebelum hari mengundi awal pada Sabtu, Barisan Nasional (BN) bersetuju untuk memberi laluan kepada calon Pakatan Harapan (PH) dalam Pilihan Raya Umum ke-15 (PRU15) Parlimen Padang Serai.

Perkara itu diumumkan Pengerusi BN Kedah, Datuk Seri Jamil Khir Baharom pada Ceramah Pengumuman Khas PRU15 Parlimen Padang Serai di Taman Desa Aman, Padang Meiha, malam tadi.

“Setelah mengambil ketetapan dan mendengar arahan pimpinan atasan terutamanya Pengerusi BN Datuk Seri Dr Ahmad Zahid Hamidi, maka kita suka untuk menyatakan dan mengumumkan bahawa laluan di Padang Serai juga diberikan kepada PH,” katanya pada majlis itu.

Turut hadir adalah Presiden Amanah, Mohamad Sabu dan Pengerusi PH Kedah, Datuk Mahfuz Omar.

Sehubungan itu, Jamil Khir berkata, calon BN bagi PRU15 Padang Serai, Datuk C.Sivaraj akan menyokong dan membantu calon PH, Dr Mohamad Sofee Razak untuk memenangi kerusi berkenaan.

Bagaimanapun nama Sivaraj kekal dalam kertas undi Parlimen Padang Serai berdasarkan Perkara 9 Peraturan-Peraturan Pilihan Raya (Perjalanan Pilihan Raya) 1981, iaitu tiada seorang pun calon boleh menarik balik pencalonannya selepas pukul 10 pagi pada hari penamaan.

PRU15 bagi Parlimen Padang Serai menyaksikan pertembungan enam penjuru antara Mohamad Sofee, Sivaraj, Hamzah Abd Rahman (Pejuang), Mohd Bakhri Hashim (Warisan) dan calon Bebas, Sreanandha Rao.

Namun, Warisan telah menarik diri daripada bertanding bagi merebut kerusi berkenaan selain turut menyatakan sokongan dan akan membantu kempen calon PH.

Suruhanjaya Pilihan Raya (SPR) sebelum ini menetapkan hari pengundian PRU15 bagi Parlimen Padang Serai ditangguhkan pada 7 Disember dan pengundian awal pada 3 Disember berikutan kematian calon PH yang disahkan M. Karupaiya.

Daftar Pemilih Tambahan Bulan Ogos 2022 yang dikemas kini sehingga 9 Oktober akan digunakan untuk pilihan raya itu; yang mengandungi 133,867 orang pemilih melibatkan 133,776 pengundi biasa, 76 orang polis dan 15 orang Pengundi Tidak Hadir Luar Negara. – BERNAMA


Dalil kenapa Ahmad Zahid layak menjadi Perdana Menteri

SOALAN yang bermain di bibir rakyat ketika ini, siapa Perdana Menteri Malaysia ke-10 selepas kerajaan baharu berjaya dibentuk?

Jika sebelum ini kecoh orang ramai memperkatakan Perdana Menteri PM Malaysia mengikut teori RAHMAN iaitu bermula dengan Tunku Abdul Rahman sebagai PM pertama memerintah selama 13 tahun bermula dari 1957 hingga 1970.

Selepas itu pangkal A jatuh kepada Tun Abdul Razak yang dilantik sebagai PM kedua selama enam tahun bermula dari 1970 sehingga 1976.

Disusuli pangkal H iaitu Tun Hussein Onn sebagai PM ketiga dari 1976-1981, teori ini diteruskan dengan Tun Dr Mahathir Mohamad dengan pangkal M sebagai PM ke empat dan paling lama dalam sejarah Malaysia iaitu selama 22 tahun.

Tun Abdullah Ahmad Badawi pula mewakili huruf A bagi nama RAHMAN ini hanya memerintah selama enam tahun bermula dari 31 Oktober 2003 hingga 3 April 2009, beliau kemudiannya digantikan dengan Datuk Seri Najib Tun Razak yang mewakili huruf N yang menjadi penutup teori RAHMAN.

Selepas itu tiga PM yang dipilih oleh kerajaan campuran iaitu Mahathir, Tan Sri Muhyiddin Yassin dan Datuk Seri Ismail Sabri Yaakob tidak termasuk dalam mana-mana teori, seolah teori itu wujud hanya daripada pemimpin parti Pertubuhan Kesatuan Melayu Bersatu iaitu UMNO sahaja.

Teori ini diwujudkan oleh penulis politik Ikhwan Nasir dalam tabloid Mingguan Tanah Air pada pertengahan abad 80-an, era pentadbiran Mahathir.

Namun teori ini disebut kembali selepas BN berjaya mendapat majoriti undian pada 19 November 2022, nama Ahmad Zahid yang digelar sebagai Jeneral Perang UMNO paling tepat untuk menjawat jawatan PM ke-10.

Teori RAHMAN untuk pemimpin UMNO secara terbalik iaitu NAMHAR, selepas Najib, Ahmad Zahid dan seterusnya hanya Tuhan Maha Mengetahui.

Penulis mengambil peluang ini bertanya kepada ahli perniagaan, Datuk Raden Hakim Daroji sejurus keputusan majoriti diraih oleh BN pada PRU15.

Beliau berkata, dalil yang paling kuat untuk meletakkan Pengerusi Barisan Nasional (BN) itu di tempat paling layak menerajui Malaysia adalah kerana iltizam Ahmad Zahid yang tidak pernah mengalah dalam semua tsunami politik.

“Cucu kepada bangsawan Raden Ongko Joyo dan pejuang Tanah Melayu, Pak Sagor ini pernah diheret ke penjara ketika menentang Mahathir, diberi tekanan sama ketika beliau diminta keluar dari BN untuk selamat pendakwaan politik.

“Memegang prinsip dan janji kepada lebih 3 juta ahli UMNO, Ahmad Zahid tegar tidak tunduk dengan desakan musuh, memilih untuk ditelanjangkan depan khalayak apabila dihukum netizen sebelum mahkamah mengumumkan keputusan kesnya dibebas dan dilepaskan.

“Bersikap demokratik dengan berada di tempatnya hasil pemilihan akar umbi UMNO walaupun begitu tetap mendapat tentangan dari ahli UMNO kluster Putrajaya sendiri yang mendakwa beliau berjuang untuk dirinya bukan untuk parti atau rakyat sedangkan jika mahu wang sudah pasti beliau menerima tawaran Mahathir untuk lepaskan semua,” katanya kepada MEDIA VARIASI.

Tambah Hakim, pengalaman beliau sebagai Ketua UMNO Bahagian Bagan Datuk, merangkap Presiden UMNO dan dipilih sebagai Pengerusi BN, memiliki porfolio daripada pelbagai jawatan nombor satu di beberapa kementerian dan syarikat berkaitan kerajaan (GLC) sebenarnya memberi nilai tambah kepada Ahmad Zahid untuk teraju negara.

Beliau pernah memegang jawatan Menteri Hal Ehwal Agama, Menteri Pertahanan, Timbalan Perdana Menteri pada masa sama sebagai Menteri Dalam Negeri, Timbalan Menteri Pelancongan.

Selain itu, sebagai Pengerusi Bank Simpanan Nasional Berhad (BSN), Pengerusi Perumahan Negara (SPNB) jawatan penting dalam Amanah Saham Nasional (ASN), dan jawatan di empat syarikat senaraian awam (public listed company).

“Beliau juga adalah Setiausaha Politik kepada Najib, selain dari itu memenangi pemilihan jawatan Ketua Pemuda UMNO mengalahkan orang kesayangan Mahathir tetapi malangnya dikhianati oleh Mahathir apabila jawatan itu diberi kepada Hishamuddin.

“Berdasarkan rekod dan pengalamannya, isu perbankan, pelaburan, perumahan, korporat, pertahanan, pelancongan, keselamatan sudah tersemat di genggamannya, melengkapkan ciri kepimpinan masa kini.

“Tak lupa beliau juga membangunkan Yayasan Al Falah dan Akalbudi, membantu pelajar tahfiz sambung pengajian ke Universiti Al Azhar, banyak membina masjid di seluruh dunia.

“Memiliki hubungan diplomatik yang amat baik dengan dunia luar untuk menarik peluang pelaburan FDI terutamanya dari negara Arab atau Timur Tengah.

“Namun, era maklumat di hujung jari pasti tak sama dengan era Tunku Abdul Rahman, fitnah bermaharajalela, Ahmad Zahid tegar berdepan segala,” katanya.

Ahmad Zahid ketika kekalahan BN dan UMNO pada tahun 2018, beliau tegar tidak melompat parti, kukuh tidak menjadi pengkhianat walau bukti jelas kesan penentangan mengheret sahabat politiknya, Najib ke penjara.

Propaganda ‘kluster mahkamah’ dicipta oleh Mahathir kerana hanya beliau tidak diheret ke mahkamah walaupun sehingga ke hari ini ramai persoal bagaimana anak-anaknya menjadi billionaire dan fakta ini Mahathir tidak pernah nafikan.

Ahmad Zahid memberi peluang yang sama dan berlaku adil walaupun ramai mempertikaikan kenapa beliau meletakkan orang yang bisa menikamnya kembali.

Begitulah juga ketika beliau memberi sokongan menerusi surat akuan sumpah untuk melayakkan Mahiaddin dan Ismail Sabri berada di kerusi PM sebelum ini.

Beliau seperti ditawan oleh musuh dan mengharapkan Rambo perangnya datang membantu namun sebaliknya apabila Rambo bukan datang meleraikan ikatan, bahkan menikamnya pula.

Janji meletakkan semula Ismail Sabri jadi PM hanyalah untuk meredakan isu dalaman UMNO yang sedang dilanda ombak dan badai kesan perbuatan khianat kluster UMNO Putrajaya.

Hubungan Ahmad Zahid dengan PenciptaNya amat istimewa, boleh dilihat apabila keputusan mahkamah berpihak kepadanya apabila beliau dilepas dan dibebaskan dari tuduhan salah laku, juga masih hidup walaupun pernah ditikam kluster UMNO Putrajaya sendiri.

Musuh politiknya juga tidak mampu menghunus dirinya sampai tersungkur rebah, beliau masih berdiri, berlari dan bangkit untuk rakyat.

Semua dalil ini menunjukkan tiada siapa lagi yang lebih layak menjadi PM melainkan Ahmad Zahid yang memiliki ciri kepimpinan, bersikap adil untuk kawan dan lawan.

Author

Tun Puteh Wanti

View all posts

View all posts


Alibaba namakan CEO, pengerusi baharu

BEIJING: Gergasi e-dagang China, Alibaba pada Selasa mengumumkan pelantikan Eddie Yongming Wu menggantikan Daniel Zhang sebagai ketua pegawai eksekutif (CEO) kumpulan, mulai 10 Sept, lapor Agensi Berita Jerman (dpa).

Wu yang pada masa ini pengerusi anak syarikat Taobao dan Tmall Group juga akan menggantikan Zhang sebagai lembaga pengarah syarikat itu.

Selain itu, Joseph Tsai yang kini naib pengerusi eksekutif pula akan menggantikan Zhang sebagai pengerusi syarikat.

Wu, yang mengambil peranan sebagai Ketua Pegawai Eksekutif akan terus berkhidmat sebagai pengerusi platform perdagangan Taobao dan Tmall.

Berikutan peralihan itu, Zhang akan terus menerajui Alibaba Cloud Intelligence Group sebagai pengerusi dan ketua pegawai eksekutifnya.

Zhang yang menyertai syarikat itu pada 2007 menjadi Ketua Pegawai Eksekutif Alibaba Group sejak lapan tahun lalu dan pengerusinya sejak empat tahun lalu.

Syarikat itu menyatakan bahawa Wu ialah seorang daripada pengasas bersamanya, ahli Perkongsian Alibaba dan telah menjadi pengerusi Taobao dan Tmall Group sejak Mei 2023. Wu ialah pengarah teknologi Alibaba ketika penubuhan syarikat itu pada 1999.

Beliau juga berkhidmat sebagai ketua pegawai teknologi Alipay dari Disember 2004. – BERNAMA-dpa


Pesara hilang RM50,000, rupanya ‘scammer’ adalah pembantu rumah sendiri

CYBERJAYA: Tindakan segera Timbalan Menteri Kewangan, Steven Sim membantu meninjau dan berjumpa pihak berwajib akhirnya berjaya menemukan ‘scammer’ yang mencuri RM50,000 daripada seorang pesara guru.

Ahli Parlimen Bukit Mertajam itu berkongsikan di Facebooknya pada Ahad bagaimana beliau membantu menyelesaikan kes seorang pesara guru berusia 85 tahun, Kamaruddin yang kehilangan wang berjumlah RM50,000.

Terdahulu, anak pesara tersebut yang dikenali sebagai Liz berkongsikan di media sosialnya bahawa ayahnya kehilangan wang tersebut daripada Bank Simpanan Nasional (BSN) melalui pembelian di aplikasi Lazada.

Menurut Steven, beliau terus menghubungi Liz selepas diberitahu warga maya mengenai kes tersebut untuk mendapatkan maklumat lanjut.

“Itu satu hal. Lagi satu Liz beritahu saya, pihak berkuasa lambat sangat nak ambil tindakan. Masa itu musim cuti akhir tahun. Dia risau kalau dilengah-lengahkan nanti ‘scammer’ pasti akan terlepas.

“Saya segera tinjau dan berjumpa pihak berwajib, termasuk BSN Malaysia dan Polis Diraja Malaysia (PDRM) untuk bertindak cepat. Mujur, masih ada sinar di sebalik kesedihan.

“Kerjasama di antara Kementerian Kewangan Malaysia, BSN, Lazada, pihak telco, dan pihak polis telah berjaya memberkas ‘scammer’ tersebut dan berjaya menyelesaikan siasatan dalam masa tujuh hari sahaja!” ujarnya.

Namun perkara yang paling mengejutkan dan menyakitkan hati ramai pihak daripada penangkapan tersebut ialah ‘scammer’ itu sebenarnya pembantu rumah Kamaruddin.

“Bayangkan, orang yang paling dia percaya pun boleh tikam belakang dia. Harapkan pegar, pegar makan padi.

“Si ‘scammer’ ini memang ada ‘direct access’ kepada telefon Encik Kamaruddin, dan telah guna kemahiran IT sehingga berjaya menggodam akaun BSN majikannya itu untuk membeli lambakan barang kemas dan emas di Lazada. Dia leburkan RM50,000 dan kemudian bercadang untuk terbang ke Filipina.

“Nasib baik polis kita cekap dan sempat menangkap si ‘scammer’ pada saat-saat akhir, sebab dia sudah pun membeli tiket kapal terbang dan bersedia untuk larikan diri!” jelas Steven.

Beliau menggesa orang ramai agar jangan sesekali mendedahkan ‘password’ kepada orang lain melihatkan kajian menunjukkan 37 peratus pendeposit mendedahkan ‘password’ kepada orang lain dan zaman sekarang mudah untuk melakukan pelbagai urusan perbankan melalui telefon.

Steven dalam kenyataanya turut menzahirkan ucapan terima kasih kepada Ketua Jabatan Siasatan Jenayah Komersil Ibu Pejabat Polis Daerah (IPD) Brickfields, Asistan Superintenden James Lim dan Inspektor Sivalingam yang bertindak pantas menyelesaikan kes itu.

Author

Faridah Amiratul

View all posts

View all posts


Hari mengundi PRK Pulai, DUN Simpang Jeram 9 September

CYBERJAYA: Suruhanjaya Pilihan Raya (SPR) menetapkan hari pengundian Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram, Johor adalah pada 9 September 2023.

Pengerusi SPR, Tan Sri Abdul Ghani Salleh berkata, hari penamaan calon akan berlangsung pada 26 Ogos, manakala pengundian awal pada 5 September ini.

Katanya, sejumlah 166,653 pemilih terlibat bagi PRK Parlimen Pulai manakala seramai 40,379 bagi DUN Simpang Jeram melibatkan peruntukan sebanyak RM6 juta.

“Bagi menjalankan proses PRK ini, SPR melantik seorang pegawai pengurus pilihan raya dibantu lima penolong pegawai pengurus untuk Parlimen Pulai dan seorang pegawai pengurus dan tiga penolong pegawai pengurus bagi DUN Simpang JEram.

“SPR menubuhkan tiga Pasukan Penguat Kuasa Kempen Pilihan Raya (PP-KPR) yang turut dianggotai oleh wakil-wakil daripada pihak Polis Diraja Malaysia (PDRM), Pihak Berkuasa Tempatan (PBT) dan wakil-wakil calon yang bertanding untuk parlimen dan DUN berkenaan,” katanya seperti dilapor Utusan pada Khamis.

Beliau berkata demikian dalam sidang media selepas mesyuarat khas di Putrajaya hari ini.

Author

Diyana Rahip

View all posts

View all posts


Hakim tarik diri dengar rayuan Najib

PUTRAJAYA: Hakim Mahkamah Rayuan, Datuk Azizah Nawawi, hari ini menarik diri daripada mendengar rayuan Datuk Seri Najib Razak untuk mengembalikan kes samannya terhadap bekas Peguam Negara, Tan Sri Tommy Thomas, berhubung dakwaan salah guna jawatan awam.

Pada awal prosiding, Azizah yang mengetuai panel tiga hakim Mahkamah Rayuan bersidang bersama-sama Datuk See Mee Chun dan Datuk Lim Chong Fong, mendedahkan suaminya, Datuk Nik Suhaimi Nik Sulaiman yang kini sudah bersara, pernah berkhidmat di bawah Tommy di Jabatan Peguam Negara.

Peguam Najib, Datuk Firoz Hussein Ahmad Jamaluddin, kemudian memohon kepada mahkamah untuk mendapatkan arahan lanjut daripada bekas Perdana Menteri itu susulan pendedahan berkenaan.

Selepas mahkamah bersidang semula kira-kira 10 minit kemudian, Firoz Hussein memaklumkan kepada mahkamah bahawa arahan daripada anak guam ialah supaya Azizah menarik diri daripada panel berkenaan.

Hakim itu kemudian memutuskan menarik diri daripada mendengar rayuan terbabit.

“Saya bercadang menarik diri daripada mendengar kes ini kerana suami saya (berkhidmat) secara terus di bawah responden (Thomas).

“Asas kepada penarikan ini adalah kerana kes membabitkan kepentingan awam, jadi adalah lebih baik kita mempunyai standard yang tinggi,” katanya.

Sementara itu, Tommy yang diwakili peguam Alan Gomez memberitahu mahkamah, pihaknya tiada bantahan bagi Azizah terus mendengar rayuan itu dan mahu plaintif (Najib) menyatakan alasannya.

“Kita tidak boleh mengambil mudah perkara ini. Saya tidak nampak ada alasan akan berlaku bahaya berat sebelah,” katanya.

Pada 25 November tahun lalu, Tommy berjaya dalam permohonannya untuk membatalkan saman yang difailkan Najib berhubung dakwaan bekas peguam negara itu menyalahguna kuasa untuk mengemukakan pendakwaan membabitkan skandal syarikat 1Malaysia Development Berhad (1MDB).

Hakim Mahkamah Tinggi Datuk Ahmad Bache ketika membenarkan permohonan itu berkata, saman Najib selaku plaintif tidak boleh dipertahan dan tiada sebab tindakan yang munasabah.

Dalam saman yang difailkan pada 22 Oktober 2021, Najib mendakwa dituduh melakukan rasuah dalam skandal 1MDB dan International Petroleum Investment Company (IPIC), salah guna kuasa mengikut Akta Suruhanjaya Pencegahan Rasuah Malaysia (SPRM) 2009 dan kes pengubahan wang haram.

Bekas Perdana Menteri itu mendakwa, pertuduhan terhadapnya adalah sebahagian daripada langkah dirancang lebih awal oleh Tommy dan selaras dengan rancangan kerajaan Pakatan Harapan ketika itu.

Najib dengan itu memohon perisytiharan Tommy melakukan penyelewengan dalam jawatan awam dan menuntut ganti rugi RM1.9 juta, termasuk yuran rundingan untuk pasukan audit menyemak dokumentasi bagi penyediaan fakta bagi menangani pendakwaan terbabit. – Berita Harian

Author

Media Variasi

View all posts

View all posts


PDRM sahkan rakam percakapan Howard Lee

CYBERJAYA: Polis Diraja Malaysia (PDRM) mengesahkan telah merakam percakapan Ahli Parlimen Ipoh Timur, Howard Lee Chuan How semalam, bagi membantu siasatan berhubung dakwaan itu menghina agama Islam dengan mentafsir sendiri ayat al-Quran.

Pengarah Jabatan Siasatan Jenayah Bukit Aman, Datuk Seri Mohd Shuhaily Mohd Zain, berkata, rakaman percakapan Howard diambil pada 3 petang di Ipoh, Perak mengikut Seksyen 112 Kanun Tatacara Jenayah.

Menurutnya, kes disiasat oleh Unit Siasatan Jenayah Terkelas, Bahagian D5, JSJ Bukit Aman di bawah Seksyen 505 (c) Kanun Keseksaan serta Seksyen 233 Akta Komunikasi dan Multimedia 1998.

“Kertas siasatan akan dirujuk ke Pejabat Peguam Negara selari dengan peruntukan Perkara 145(3) Perlembagaan Persekutuan dalam tempoh terdekat,” katanya dalam kenyataan Selasa malam.

Dalam pada itu, beliau turut menggesa orang ramai supaya menjadi pengguna media sosial yang bijak serta tidak menyalahi undang-undang berkaitan isu 3R (kaum, agama dan raja) ketika menggunakan platform berkenaan.

Katanya, tindakan tegas akan diambil terhadap mana-mana pihak yang menjejaskan ketenteraman awam dan keselamatan negara.

Sebelum ini, Howard tampil memohon maaf secara terbuka atas tindakannya memetik ayat al-Quran dalam satu video di laman media sosialnya, baru-baru ini.

Howard berkata, beliau sama sekali tidak berniat menyentuh sensitiviti masyarakat Islam.

Author

Diyana Rahip

View all posts

View all posts


Suspek lawan arus sebabkan penunggang Ducati maut didakwa esok

AMPANG JAYA: Seorang lelaki dipercayai menunggang secara melawan arus sehingga mengakibatkan kemalangan maut melibatkan penunggang motosikal Ducati, 14 Jun lalu akan dituduh di Mahkamah Majistret Ampang Jaya pada Isnin.

Ketua Polis Daerah Ampang Jaya, Asisten Komisioner Mohd Azam Ismail berkata, suspek yang merupakan lelaki berumur 41 tahun dari Kajang, Selangor itu sebelum ini telah dirakam keterangan ketika membuat laporan di Balai Polis Trafik Kajang.

“Suspek sebelum ini telah dirakam keterangan pada 16 Jun lalu selepas tampil membuat laporan polis berkaitan kejadian.

“Suspek akan dihadapkan ke hadapan Majistret Mahkamah Ampang Jaya pada Isnin, jam 8.30 pagi untuk pertuduhan,” katanya menerusi kenyataan pada Ahad.

14 Jun lalu, seorang lelaki maut selepas tercampak dari motosikal berkuasa tinggi yang ditunggangnya sebelum jatuh dari jambatan di Kilometer 22.2 Lebuhraya Sungai Besi Ulu Kelang (SUKE) berhampiran Ulu Kelang di sini.

Mangsa, Ahmad Fadzil Omar Azaddin, 64, menunggang motosikal jenis Ducati Panigale melalui jalan berselekoh dipercayai cuba mengelak sebuah motosikal lain yang melawan arus.

Mangsa kemudian melanggar penghadang sebelah kiri jalan, sebelum tercampak dan terjatuh ke bawah jambatan pada ketinggian kira-kira 30 meter.

Sebelum ini, polis sudah merakam percakapan enam saksi termasuk suspek selain kedua-dua motosikal iaitu milik mangsa dan suspek dihantar ke Pusat Pemeriksaan Kenderaan Berkomputer (Puspakom) dan Jabatan Kimia untuk pemeriksaan lanjut. – Sinar Harian

Author

Media Variasi

View all posts

View all posts


Zahid sindir bekas ahli UMNO yang pernah desak beliau letak jawatan

CYBERJAYA: Presiden UMNO, Datuk Seri Zahid Hamidi menyindir bekas-bekas ahli UMNO yang pernah mendesak beliau meletak jawatan kemudiannya menyertai parti lawan.

Beliau dalam kenyataan di Facebooknya pada Jumaat, menyebut peristiwa beberapa pemimpin UMNO keluar parti sekitar empat tahun lalu yang berlaku beberapa bulan selepas UMNO tewas Pilihan Raya Umum ke-14 (PRU14).

Menurutnya, mereka mengugut supaya beliau meletak jawatan atau seramai 10 lagi pemimpin UMNO akan menyertai mereka keluar parti atas alasan beliau tiada hala tuju membawa UMNO mengadapi PRU15.

“Ketika mereka membuat desakan itu belum lagi menyertai Bersatu, tetapi mengisytiharkan sokongan terbuka kepada Tun Dr Mahathir Mohamad. Selepas muslihat itu gagal, dua bulan kemudian baru mereka secara rasmi menyertai Bersatu dan Pakatan Harapan (PH).

“Ironinya beberapa tahun kemudian mereka antara yang terlihat amat susah hati apabila UMNO minta PRU15 diadakan selepas proklamasi darurat tamat pada 1 Ogos 2021.

“Sepatutnya mereka menyokong kerana UMNO telah pun membuktikan hala tujunya pada PRN Melaka, Johor dan juga hala tuju yang jelas untuk PRU15,” katanya.

Jelasnya, hala tuju UMNO untuk PRU15 sekarang adalah untuk kembali membentuk sebuah kerajaan Barisan Nasional (BN) yang dominan demi memastikan kestabilan dan kemakmuran negara.

Author

Faridah Amiratul

View all posts

View all posts


Apa yang wanita perlu tahu mengenai fibroid dan cyst?

KUALA LUMPUR: Golongan wanita digalakkan untuk menjalani pemeriksaan ginekologi secara berkala untuk mengesan ketumbuhan fibroid pada rahim dan sista (cyst) ovari yang selalunya berlaku tanpa gejala dan sering tidak disedari ramai.

Pakar Perunding Perbidanan, Sakit Puan dan Perubatan Kesuburan Pusat Perubatan Sunway Velocity (SMCV), Dr Farah Leong Rahman berkata, fibroid dan cyst bukan penyakit yang boleh diwarisi – bermakna ia tidak diturunkan dari satu generasi ke generasi yang lain, namun ia masih boleh berlaku dalam sesebuah keluarga.

“Amat penting untuk menjalani pemeriksaan secara berkala dengan doktor anda dan melakukan ujian imbasan ultrasound bagi memantau saiz fibroid atau cyst serta memeriksa simptom yang dialami. Tidak semua fibroid atau cyst memerlukan pembedahan. Bagaimanapun, jika anda mempunyai simptom atau merancang untuk hamil, doktor anda boleh mengesyorkan rawatan sewajarnya.

“Masih tiada bukti yang boleh membantu mencegah pertumbuhan fibroid atau cyst, tetapi amalan gaya hidup sihat  dan mengekalkan diet seimbang adalah cara yang baik untuk kesihatan anda secara keseluruhan,” katanya dalam kenyataan kepada Bernama.

Dr Farah berkata, kebanyakan wanita yang mempunyai fibroid dan cyst tidak mempunyai masalah untuk hamil, namun bergantung juga kepada saiz dan kedudukan fibroid tersebut, yang mungkin memberi kesan kepada tahap kesuburan seseorang.

“Fibroid dan cyst biasanya tidak menjadi penghalang jika seseorang itu ingin hamil. Bagaimanapun, dalam sesetengah keadaan ia boleh menyebabkan tiub fallopio tersumbat atau menyebabkan persekitarannya tidak kondusif untuk implantasi embrio,” katanya.

Menurutnya, ia terutamanya apabila kedudukan fibroid terletak pada dinding rahim dan rawatannya pula bergantung kepada simptom yang dialami pesakit, manakala pembedahan hanya akan dilakukan jika ia dapat meningkatkan peluang kehamilan.

Sementara itu, Pakar Perunding Perbidanan dan Sakit Puan SMCV, Dr Wong Yen Shi berkata, fibroid adalah ketumbuhan bukan kanser yang bermula daripada otot rahim dan sering terjadi kepada wanita semasa mereka berada pada fasa reproduktif.

“Cyst ovari pula adalah kantung yang kebanyakannya mengandungi cecair, kadangkala tisu atau darah yang tumbuh di dalam ovari atau di permukaannya. Tidak seperti fibroid yang merupakan ketumbuhan bukan kanser, cyst berkemungkinan untuk menjadi benigna (tumor bukan kanser) atau malignan (tumor jenis kanser).

“Doktor akan menjalankan pemeriksaan imbasan ultrsound dan ujian penanda tumor CA125 untuk membezakan kedua-dua jenis ketumbuhan ini. Ketumbuhan ovari lebih banyak berlaku kepada wanita yang berusia 60 ke 65 tahun,” katanya sambil memberi jaminan bahawa kebanyakan cyst adalah jenis bukan kanser.

Dr Wong berkata, kebanyakan cyst akan hilang dengan sendiri dalam beberapa bulan, manakala cyst yang tidak berbahaya seperti follicular cyst atau corpus luteal akan membesar dan hilang bersama kitaran haid wanita.

Menurutnya cyst dan fibroid juga boleh berlaku serentak – memandangkan keadaan pesakit adalah berbeza-beza, cara merawat serta memantau penyakit berkenaan juga bergantung kepada saiz dan simptom yang dialami pesakit.

“Seperti fibroid, cyst berlaku secara semula jadi. Keadaan seperti kehamilan, jangkitan pada pelvis, endometriosis dan sejarah kesihatan mengalami penyakit yang sama juga boleh meningkatkan kemungkinan untuk mendapat cyst ovari. Fibroid dan cyst juga mungkin menunjukkan simptom yang sama.

“Sebagai contoh, haid yang tidak teratur atau menyakitkan, kerap membuang air kecil atau sembelit, kembung perut, sakit belakang, pertambahan berat badan yang tidak dapat dijelaskan atau persetubuhan yang menyakitkan,” kata Dr Wong.

Dalam pada itu, Dr Farah berkata, cyst bersaiz kecil selalunya tidak memerlukan rawatan dan pertumbuhannya akan dipantau, manakala cyst yang lebih besar akan memerlukan pembedahan secara laparoskopi atau secara terbuka (open surgery).

“Pembedahan kekal sebagai penyelesaian utama bagi rawatan fibroid, namun apabila ia melibatkan masalah kesuburan, miomektomi (pembuangan fibroid) boleh dilakukan melalui pembedahan terbuka, laparoskopi atau melalui miomektomi histeroskopik bergantung kepada saiz dan lokasi fibroid.

“Bagi wanita yang tidak lagi berhajat untuk hamil atau dalam fasa selepas menopaus, histerektomi (pembuangan rahim) akan dipertimbangkan, manakala bagi pesakit yang tidak memerlukan pembedahan mereka akan diberikan rawatan perubatan untuk melegakan simptom seperti pendarahan haid yang banyak serta menyakitkan,” kata Dr Wong.

Dr Farah turut menambah kebimbangan terbesar apabila mempunyai fibroid ketika hamil adalah risiko kelahiran awal.

“Dalam sesetengah kes, ia boleh menyebabkan kesakitan yang teruk dengan fibroid melebihi bekalan darah pesakit. Jika fibroid bersaiz besar, ia boleh menyebabkan bayi berada pada posisi yang salah iaitu kepala tidak berada di bawah walaupun sudah cukup bulan,” katanya.

Bagi cyst ketika kehamilan pula, ia biasanya tidak memudaratkan kecuali jika cyst itu cukup besar dan menyebabkan koyakan, justeru Dr Farah menasihatkan pesakit mendapatkan nasihat daripada doktor sebelum memulakan perancangan kehamilan bagi memastikan semuanya berada dalam keadaan baik.  – BERNAMA


Empat sekeluarga maut: Pemandu treler miliki 13 saman trafik direman

IPOH: Pemandu treler yang terbabit dalam kemalangan maut membabitkan empat sekeluarga di Kilometer 277.1 Lebuhraya Utara Selatan arah selatan di sini, petang semalam mempunyai 13 rekod kesalahan trafik.

Ketua Polis Perak Datuk Mior Faridalathrash Wahid berkata, pemandu berusia 34 tahun itu mempunyai saman trafik sejak 2008 sehingga tahun lepas, termasuk tiga daripada saman tersebut adalah terlibat dalam kemalangan jalan raya.

“Polis telah menahan pemandu treler dan akan direman hari ini bagi membantu siasatan lanjut di bawah Seksyen 41(1) Akta Pengangkutan Jalan 1987 iaitu menyebabkan kematian kerana memandu dengan melulu atau membahayakan.

“Bagaimanapun, ujian air kencing yang dijalankan mendapati lelaki tersebut tidak memandu di bawah pengaruh dadah,” katanya dalam kenyataan hari ini.

Mior Faridalathrash berkata, pihaknya menerima maklumat mengenai kejadian itu pada 2.45 petang semalam dan hasil siasatan mendapati sebuah lori treler tanpa muatan yang dipandu lelaki itu dari arah Taiping menghala ke Bukit Beruntung, Selangor telah merempuh sebuah kereta yang dinaiki empat sekeluarga dari arah belakang.

“Akibat daripada rempuhan tersebut, treler dan kereta itu telah menggelongsor ke hadapan lalu melanggar lima buah kenderaan lain yang turut mengalami kerosakan teruk namun kesemua pemandu dan penumpang tidak mengalami sebarang kecederaan,” katanya.

Dalam pada itu, Mior Faridalathrash turut meminta orang ramai yang telah menyaksikan kemalangan tersebut supaya menyalurkan maklumat kepada Pegawai Penyiasat Inspektor Mohd Tarmini Che Hassan di talian 013-5949441 untuk membantu siasatan kes tersebut.

Mangsa, pesara polis Rahim Ramli, 60, isterinya Siti Petimah Omar, 59, dan dua anak perempuan mereka, Nor Nadirah, 28, dan Nor Hamizah, 27, meninggal dunia di lokasi kejadian. – BERNAMA


Rakan kongsi Jasmine Loo: Peguam Najib Razak mungkin minta hakim tarik diri

KUALA LUMPUR: Pasukan pembelaan Datuk Seri Najib Razak kini menimbang kemungkinan memohon hakim Mahkamah Tinggi Collin Lawrence Sequerah menarik diri daripada perbicaraan kes rasuah 1Malaysia Development Berhad (1MDB) berjumlah RM2.28 bilion terhadap bekas perdana menteri itu.

Peguam Tan Sri Muhammad Shafee Abdullah memaklumkan perkara itu di awal perbicaraan kes berkenaan di Mahkamah Tinggi pagi ini, lapor Berita Harian.

Perkara itu berikutan pendedahan Sequerah semalam bahawa beliau dan bekas peguam 1MDB, Jasmine Loo Ai Swan, pernah menjadi rakan kongsi di firma guaman sama sebelum ini.

Muhammad Shafee berkata, pihaknya mendapat arahan daripada anak guam untuk mengemukakan permohonan itu, bagaimanapun memerlukan masa untuk meneliti dan menimbangkan sama ada perlu berbuat demikian.

Menurutnya, sebanyak 656 kali nama dan peranan Jasmine disebut oleh beberapa saksi penting dalam perbicaraan itu, tidak termasuk dalam pernyataan saksi.

“Sama ada Jasmine dipanggil sebagai saksi atau tidak, ini membawa kepada kemungkinan Yang Arif perlu menarik diri daripada mendengar kes ini,” katanya.

Tambah beliau, perkara itu membabitkan isu yang kompleks dan ia akan diuruskan apabila perbicaraan seterusnya bersambung pada 14 Ogos ini.

Sequerah semalam berkata, beliau perlu mendedahkan bahawa Jasmine pernah menjadi rakan kongsi (di firma Zain & Co), ketika beliau menjadi peguam 10 hingga 15 tahun lalu.

Isu itu dibangkitkan apabila Muhammad Shafee ingin mendapat pengesahan sama ada Jasmine akan dipanggil sebagai pendakwaan.

Pada 7 Julai lalu, Jasmine yang juga sekutu rapat ahli perniagaan dalam buruan, Low Taek Jho atau lebih dikenali Jho Low ditahan polis bagi membantu siasatan isu penyelewengan dana 1MDB.

Author

Diyana Rahip

View all posts

View all posts


Beg sekolah berat: KPM akan ubah buku teks fizikal ke digital

CYBERJAYA: Bagi menangani isu beg berat dalam kalangan murid, Kementerian Pendidikan Malaysia (KPM)  masih meneruskan usaha menukarkan bahan sistem pendidikan termasuk buku teks fizikal kepada digital.

Bagaimanapun, Timbalan Menteri Pendidikan, Lim Hui Ying berkata, usaha itu agak terhad kerana perlu mengambil kira pemilikan peranti digital dalam kalangan murid dan ketersediaan capaian internet di sekolah-sekolah di seluruh negara.

“Kita memang ada dalam rancangan untuk mendigitalkan buku teks tetapi ini adalah terhad kepada mengenai pemilikan peranti digital dan ketersediaan capaian internet tapi kita memang ada dalam rancangan untuk mengurangkan buku teks dan akan menambah pembelajaran digital,” katanya pada sesi jawapan lisan, di Dewan Rakyat, hari ini.

Beliau berkata demikian bagi menjawab soalan Wan Hassan Mohd Romli (PN-Dungun) yang meminta Menteri Pendidikan menyatakan keputusan mengenai penyelesaian masalah bagi meringankan beban beg berat dalam kalangan murid.

Tambah beliau, KPM turut mengadakan sebahagian bahan pembelajaran dalam bentuk digital yang mana sehingga kini, sebanyak 754 buku teks digital dimuat naik melalui pelantar Pembelajaran Pendidikan Digital Malaysia (DELIMa).

“Selain itu, pada tahun lalu kita membekalkan 3,800 projektor untuk digunakan di sekolah bagi membantu pembelajaran, fasa kedua tahun ini sebanyak 3,500 dan kita menyasarkan untuk menyediakan 3,800 projektor lagi tahun hadapan,

Pada masa sama, Hui Ying memaklumkan KPM turut bekerjasama dengan Jabatan Kemajuan Islam Malaysia (JAKIM) bagi aspek penyelarasan uniform supaya kesemua murid diberi kelonggaran memakai uniform sekolah masing-masing ketika Kelas Al-Quran dan Fardu Ain (KAFA) bagi menangani isu beg berat.

Maklumnya lagi, KPM aktif melaksanakan penambahbaikan inisiatif bagi menangani isu beg berat secara holistik sejak tahun lalu membabitkan penyediaan lokar sekolah rendah kepada semua murid tahap satu iaitu tahun satu dan tahun dua di sekolah rendah yang beroperasi secara dua sesi.

Katanya, penyusunan semula jadual waktu turut dilaksanakan bagi membolehkan guru merancang pengajaran dan pembelajaran (PdP) secara optimum dengan memperuntukkan masa bagi melaksanakan pendekatan modular dan bertema.

“Kita juga mengehadkan penggunaan bilangan buku latihan iaitu tidak melebihi dua buah buku bagi setiap mata pelajaran dan menggunakan buku aktiviti yang disediakan KPM manakala buku kerja hanya boleh digunakan sebagai bahan rujukan atau bahan ulang kaji di luar waktu PdP,” ujarnya.

Author

Diyana Rahip

View all posts

View all posts


SPM 2022: 21 klien AADK lulus dalam mata pelajaran diambil

KUALA LUMPUR: Seramai 21 daripada 28 klien Agensi Antidadah Kebangsaan (AADK) yang menduduki peperiksaan Sijil Pelajaran Malaysia (SPM) 2022 lulus dalam mata pelajaran yang diambil.

AADK dalam kenyataan hari ini memaklumkan daripada jumlah itu, seramai 13 calon adalah dari Pusat Pemulihan Penagihan Narkotik (PUSPEN) Papar, Sabah manakala lapan lagi dari PUSPEN Seri Iskandar, Perak.

“Kesemua calon berkenaan sedang menjalani program Rawatan dan Pemulihan Dalam Institusi (RPDI) di dua PUSPEN berkenaan.

“Melihat peluang pendidikan kepada klien, AADK menyediakan modul khas iaitu Program Akses Pendidikan Klien (PAPK) khusus kepada mereka di bawah umur 18 tahun,” menurut kenyataan itu.

Berikutan itu, AADK memaklumkan kesemua klien yang lulus SPM 2022 berpeluang untuk melanjutkan pelajaran ke tahap lebih tinggi seperti di Institut Kemahiran MARA, Institut Latihan Perindustrian, Institut Kemahiran Belia Negara, GiatMARA Malaysia dan politeknik.

AADK memaklumkan menerusi program PAPK, klien akan mengikuti jadual kelas yang sistematik dan diajar oleh guru yang dilantik menerusi Skim Malaysia Short-Term Employment Programme (MySTEP) yang mempunyai ijazah sarjana muda dan pengalaman dalam bidang pendidikan serta bantuan tenaga pengajar daripada Pejabat Pendidikan Daerah.

Menurut kenyataan itu, program PAPK mula diperkenalkan pada 2015 bagi membantu pelajar yang keciciran pelajaran ketika menjalani program RPDI di PUSPEN.

“Usaha ini untuk memberi peluang kepada klien bagi memajukan diri dalam aspek akademik dan kesemua calon didaftarkan sebagai calon persendirian dengan kadar bayaran yuran mengikut subjek teras yang diambil.

“Sebanyak enam mata pelajaran diambil mereka iaitu Bahasa Melayu, Bahasa Inggeris, Sains, Matematik, Sejarah dan Pendidikan Islam atau Pendidikan Moral,” menurut kenyataan itu. – BERNAMA


Shahidan hanya terima jawatan KL City selepas semakan

KUALA LUMPUR: Menteri Wilayah Persekutuan Datuk Seri Shahidan Kassim berkata beliau hanya akan menerima jawatan dalam Kuala Lumpur (KL) City FC setelah membuat semakan dengan agensi berkaitan.

Shahidan yang diumumkan sebagai Penaung merangkap Presiden skuad ‘The City Boys’ oleh Presiden Persatuan Bolasepak Kuala Lumpur (KLFA) Khalid Abdul Samad semalam, bagaimanapun berterima kasih atas pelantikan tersebut.

“Namun, saya akan menerima jawatan setelah saya membuat semakan dengan agensi-agensi berkaitan bagi memastikan KL City FC bebas daripada sebarang isu.

“Ini bagi memastikan prestasi kelab bola sepak tersebut sentiasa berada pada tahap terbaik,” katanya dalam kenyataan hari ini.

Khalid yang merupakan Ahli Parlimen pembangkang dan bekas Menteri Wilayah Persekutuan, semalam, berkata pelantikan Shahidan akan menjadi bukti perpaduan melalui bola sepak tanpa mengira perbezaan politik, demi kemajuan bola sepak Kuala Lumpur.

Shahidan juga adalah Presiden Renang Malaysia (MS) dan Kesatuan Olahraga Malaysia (KOM). – BERNAMA


Dua dikhuatiri maut pesawat terhempas di Elmina

SEBUAH pesawat dilaporkan terhempas dalam kejadian di Elmina Central Park, Seksyen U16 di Shah Alam, Selangor pada Khamis.

Difahamkan, pesawat itu melakukan penerbangan dari Langkawi, Kedah ke Subang, Selangor.

Setakat ini, situasi di lokasi masih belum dapat disahkan.

Sebuah pesawat kecil yang tidak diketahui jenisnya setakat ini dikatakan jatuh terhempas di Elmina, Shah Alam sebentar tadi.

Ketika ini, bnyak video kejadian sedang tersebar di kumpulan2 wasap…

Ada pihak mendakwa seorang penungang motosikal maut apabila kapal berkenaan jatuh… pic.twitter.com/44Y8ZbS8k7

— MYNEWSHUB (@mynewshub) August 17, 2023

Ketua Polis Daerah Shah Alam, Asisten Komisioner Mohd Iqbal Ibrahim mengesahkan perkara itu, manakala satu sidang media juga akan dibuat di lokasi kejadian.

Maklumat awal dikongsikan di media sosial orang awam, dua individu dipercayai maut membabitkan penunggang motosikal dan juruterbang pesawat terbabit.

Pada masa sama, Pasukan Bomba Sukarela Saujana Utama yang berada di lokasi kejadian memberikan bantuan awal kepada mangsa, menurut perkongsian seorang anggota bomba Nasir Chin di Facebook.

Author

Fazleen Safina Abd Jamil

View all posts

View all posts


PM prihatin isu penunggang, wakil e-hailing, p-hailing akan jumpa dua menteri

KUALA LUMPUR: Wakil persatuan e-hailing dan p-hailing akan bertemu dengan Menteri Pengangkutan dan Menteri Sumber Manusia bagi membincangkan isu yang dihadapi mereka.

Setiausaha Politik kepada Perdana Menteri Khaizulnizam Mohamad Zuldin berkata perjumpaan  dua wakil persatuan itu dengan Menteri Pengangkutan Datuk Seri Dr Wee Ka Siong akan berlangsung pada Isnin ini di Putrajaya.

“Sementara perjumpaan wakil e-hailing dan p-hailing dengan Menteri Sumber Manusia (Datuk Seri M Saravanan) akan diatur dalam waktu terdekat,” katanya kepada pemberita selepas mengadakan perjumpaan dengan wakil daripada Grab Driver Malaysia Association dan Persatuan Penghantar P-Hailing Malaysia di sebuah restoran di Jalan Ampang di sini hari ini.

Menurut Khaizulnizam, pertemuan beliau bersama wakil kedua-dua persatuan hari ini adalah susulan  keprihatinan Perdana Menteri Datuk Seri Ismail Sabri Yaakob mengenai isu yang dihadapi persatuan itu.

“Saya telah diarahkan oleh Perdana Menteri untuk turun berjumpa dengan penunggang p-hailing dan pemandu e-hailing untuk mendengar sendiri masalah yang dihadapi mereka.

“Yang Amat Berhormat Perdana Menteri amat prihatin dengan masalah yang dihadapi oleh penunggang p-hailing dan pemandu e-hailing,” katanya.

Beliau berkata kerajaan sentiasa mendengar masalah yang dihadapi oleh setiap ahli Keluarga Malaysia.

Sementara itu Timbalan Presiden Persatuan Penghantar P-Hailing Malaysia Abdul Hakim Abdul Rani  berkata pihaknya tidak berpuas hati dengan caj penghantaran yang dipotong oleh syarikat penyedia perkhidmatan.

Timbalan Presiden Grab Driver Malaysia Association Mohd Azril Ahmat pula berharap wakil kerajaan dapat mendengar keluhan mereka sebelum mengambil apa-apa keputusan.

Sebelum ini tular di media sosial poster dengan perkataan “Off 1 Hari” dan “Food Delivery Blackout  Jumaat 5 Ogos 2022”  diikuti mesej untuk memboikot servis penghantaran hari ini. – BERNAMA


Dua-dua tak boleh pakai, Noh sindir Amirudin, Azmin

BANGI: “Dua-dua tak boleh pakai, seperti melukut di tepi gantang, keluar tidak berkurang, masuk tidak memenuhi,” kata Pengerusi Barisan Nasional (BN), Tan Sri Noh Omar.

Beliau berkata demikian merujuk kepada Menteri Besar Selangor, Datuk Seri Amirudin Shari dan mantan MB Selangor Datuk Seri Mohamed Azmin Ali.

Noh mengulas ‘drama sindir menyindir’ antara pemimpin PKR dan pemimpin Bersatu itu apabila Amirudin mendakwa prestasi Selangor lebih baik setelah Azmin meninggalkan Pejabat Menteri Besar pada 2018.

“Sebenarnya dua-dua tidak boleh pakai, dua-dua sepatutnya ditukarkan sahaja.

“Saya orang Selangor, apa sahaja kebanggaan yang orang Selangor boleh bangga?

“Rekod pencapaian mereka (PH dan PN) adalah peningkatan kes demam denggi akibatkan kematian, isu stadium, isu gangguan bekalan air, isu banjir kilat lagi yang tak selesai,” katanya pada sidang media selepas menghadiri Jualan Murah Keluarga Malaysia (JMKM) di Universiti Kebangsaan Malaysia di sini, hari ini.

Terdahulu, program JMKM adalah inisiatif kerajaan bagi membantu mengurangkan kos sara hidup rakyat dengan menawarkan pengurangan harga sehingga 20 peratus berbanding harga pasaran semasa setempat di 639 Dewan Undangan Negeri (DUN) seluruh negara bermula 15 Ogos lalu.

JMKM diperluaskan ke 20 Universiti Awam (UA) bermula hari ini dengan jenama JMKMSiswa bertujuan untuk meringankan kos sara hidup mahasiswa.

Pelaksanaan JMKMSiswa melibatkan 13 Kedai Koperasi di kampus induk UA dan tujuh Pusat Keusahawanan Universiti Awam bagi UA yang tidak mempunyai Kedai Koperasi.

Berbalik kepada isu pencapaian PH di Selangor, Noh menjelaskan, dahulu BN bina projek tebatan banjir skala besar Canal City tetapi mereka bubarkan, bukit ditarah, kilang haram berlambak, isu kecurian pasir, bukit yang ditarah sana sini.

“Dalam mesyuarat Pembangunan Tindakan Negeri, saya hadir saya tanya, tolong beritahu saya apa punca banjir?

“Mengapa tiba-tiba banjir mereka tidak boleh jawab.

“Dahulu kerajaan negeri bantah projek Langat 2. Ini projek Persekutuan untuk bantu tangani isu banjir di Selangor, berapa juta sudah serah kepada Selangor, ini yang dibuat demi kepentingan rakyat bukan parti semata-mata,” katanya.

Tambah beliau, banyak hikmah apa yang berlaku kepada negara kita ketika ini.

“Rakyat boleh menilai sendiri 22 bulan PH buat apa? 17 bulan PN buat apa?

“Pendedahan bekas Peguam Negara, Tan Sri Tommy Thomas bukti campur tangan kuasa yang dahsyat dalam sistem kehakiman dan undang-undang negara.

“BN tidak campur tangan kerana itu tempat hak rakyat untuk dapat keadilan tetapi mereka hari ini menang terus esoknya Datuk Seri Anwar Ibrahim dibebaskan, ikut peraturan atau tidak?

“Mereka apabila diberi kuasa, suka hati dibuatnya sehingga Ketua Pesuruhjaya SPRM pun mereka letak orang politik yang tidak pernah berkhidmat di SPRM atau BPR.

“Peguam Negara, Ketua Hakim Negara habis semua mereka tukar beri lantikan politik, ini bukan cerita rekaan kerana mereka sendiri dedahkan, ini semua hikmah.

“Jika rakyat tidak nampak lagi dan beri lagi kuasa mereka memerintah, saya bimbang banyak lagi yang akan tergadai,” katanya.

Author

Tun Puteh Wanti

View all posts

View all posts


Kami tak mahu kaya, hanya mahu ‘survive’ tanggung keluarga – Rakyat

BANGI: Barisan Nasional (BN) dan Pakatan Harapan (PH) kini sekali lagi memutuskan untuk bergabung pada Pilihan Raya Negeri (PRN) yang dijadual diadakan pada 12 Ogos ini.

Langkah itu diambil selepas melihat perkembangan positif dalam pembentukan Kerajaan Perpaduan sejak lapan bulan lalu.

Walaubagaimanapun, setiap kerajaan ditubuhkan tidak lari daripada masalah terutamanya isu ekonomi dan kenaikan harga barang, yang sering kali dilihat seolah-olah menghantui hidup rakyat.

Tidak kira mana-mana parti yang menerajui negara, masalah dan pandangan dikemuka rakyat perlu menjadi keutamaan meskipun selepas memenangi pilihan raya.

Lantaran itu, MEDIA VARIASI mengambil peluang untuk melakukan tinjauan di sekitar Laman Niaga, di sini pada baru-baru ini.

Menurut seorang peniaga yang hanya mahu dikenali sebagai Ahmad, rakyat khususnya golongan marhaen memerlukan bantuan secara menyeluruh daripada kerajaan.

Ahmad berkata, perkara itu termasuk bantuan kepada industri kecil sederhana (IKS), pertanian dan keperluan asas.

Katanya, keupayaan BN dan PH yang masing-masing mempunyai pengalaman dalam pentadbiran negara boleh digabungkan bagi menjadikan Malaysia lebih baik.

“Selalunya kita dimaklumkan mengenai jawatan-jawatan bagi orang atasan. Tapi sekarang ini rakyat hanya nak dengar perkara yang memberi faedah kepada rakyat.

“Tunjukkan pembaharuan kepada rakyat supaya mereka yakin janji-janji yang dibuat kerajaan ditepati.

“Wujudkan juga satu peluang untuk rakyat bawahan supaya mereka boleh ‘survive‘. Mereka bukan nak kaya tapi sekurang-kurangnya boleh ‘survive‘ untuk tanggung keluarga,” katanya.

Seorang lagi peniaga yang hanya dikenali sebagai Zila, secara jujurnya mengaku bahawa, kehidupan sebagai rakyat golongan sederhana ketika ini agak sukar.

Zila, 38, berkata, menteri yang bertanggungjawab sememangnya mempunyai target masing-masing untuk menaikkan semula pembangunan ekonomi dan mata wang.

“Target bagus tapi sebab nak naikkan OPR (kadar dasar semalaman) dan mata wang menyebabkan rakyat bawahan jadi menderita.

“Sebagai peniaga, saya terkesan sebab harga barang-barang setiap minggu naik. Walaupun barang tu naik sen-sen sahaja tapi bagi saya agak ‘sakit’.

“Kalau boleh, kerajaan yang ada sekarang ini perlu menambah inisiatif untuk bantu rakyat dan mengutamakan golongan bawahan,” tambahnya.

Sementara itu, seorang pekerja swasta berkata, situasi naik turun ekonomi sekarang ini juga mengakibatkan keadaan hidupnya tidak menentu.

Apatah lagi, Mohamad Nuh, 21, mengakui bahawa dia hanya makan sebanyak sehari sekali, yang mana ini sudah cukup membuktikan bahawa rakyat di negara ini memerlukan bantuan berterusan daripada kerajaan.

“Pendapat saya bagus gabungan BN dan PH. Kita bagi peluang kepada mereka disebabkan baru lagi memerintah.

“Cuma sekarang ini saya minta supaya minta stabilkan ekonomi dan kewangan supaya rakyat tidak rasa terbeban,” katanya.

MASALAH EKONOMI ISU GLOBAL

Turut memberi pandangan, Johari Osman berkata, orang ramai perlu menyedari bahawa masalah ekonomi bukan hanya melibatkan negara ini sebaliknya ia melibatkan isu global.

Justeru, beliau yang juga Pegawai Operasi Rahmah itu berpendapat bahawa, setiap kerajaan akan berdepan masalah untuk mengendali ekonomi negara, manakala kini adalah masa terbaik untuk Kerajaan Perpaduan membuktikan bahawa mereka mampu untuk mengatasi isu berkenaan.

“Saya lihat Perdana Menteri menguruskan negara dengan lebih teliti dan lebih berhati-hati. Walaupun mata wang jatuh tapi bukan menyebabkan negara kita jadi muflis atau ekonomi merosot.

“Saya juga memuji pihak KPDN (Kementerian Perdagangan Dalam Negeri dan Kos Sara Hidup) kerana pihak mereka sangat menjaga kenaikan harga barang,” katanya.

Mengulas mengenai kerjasama BN-PH pada PRN akan datang, Johari menyifatkan langkah tersebut mampu menyatukan parti-parti yang sebelum ini berpecah.

“Apabila mereka bersatu dalam Kerajaan Perpaduan, masing-masing mungkin akan berhati-hati dan curiga.

“Namun, disebabkan mereka mempunyai matlamat sama untuk bangunkan Malaysia menjadi lebih baik, maka saya rasa ia tak jadi masalah. Saya harap gabungan ini boleh kekal untuk lima tahun akan datang,” katanya.

Author

Fazleen Safina Abd Jamil

View all posts

View all posts


Dinafikan penalti, Wolves terima permohonan maaf

KETUA jurulatih Wolves, Gary O’Neil berkata, dia sudah pun menerima permohonan maaf selepas rayuan penalti lewat mereka ditolak, ketika mengadakan perlawanan di Old Trafford awal pagi tadi.

Wolves tewas 0-1 ketika menentang Manchester United, namun keputusan itu mungkin berbeza jika mereka dihadiahkan penalti pada minit ke-86.

Ketika perlawanan itu, penjaga gol United, Andre Onana menerpa penyerang Wolves, Sasa Kalajdzic namun pengadil, Simon Hooper enggan menghadiahkan penalti.

Sementara itu, pengadil video bantuan pengadil (VAR), Michael Salisbury, menganggap tiada pelanggaran dalam insiden tersebut.

Justeru, O’Neil berasa kesal, apatah lagi dia menerima permohonan maaf segera daripada bos pengadil Liga Perdana Inggeris (EPL), Jon Moss.

“Moss bergegas untuk mengatakan bahawa ia adalah sepakan penalti yang jelas dan ia sepatutnya diberikan.

“Saya telah menghabiskan banyak hari untuk cuba memahami garis panduan baharu dan cara mengelak daripada dihukum pengadil tetapi saya gagal.

“Moss berkata, ia jelas satu kekasaran dan dia tidak percaya pengadil di atas padang tidak memberikannya selain tidak percaya bahawa tiada campur tangan VAR.

“Sejujurnya, ia mungkin membuatkan saya berasa lebih teruk kerana apabila anda tahu anda di pihak betul, maka anda berasa lebih teruk untuk pulang dengan tangan kosong,” katanya seperti dilapor Birmingham Mail.

Difahamkan, ketua badan induk pengadil PGMOL, Howard Webb turut menghubungi pegawai Wolves untuk mengeluarkan permohonan maaf selepas perlawanan tersebut.

Bagi pengurus United, Erik ten Hag, dia enggan memperbesarkan insiden tersebut, sebaliknya berpendirian ia adalah satu keputusan yang tepat.

“Apabila VAR melihatnya dan memutuskan untuk tidak memberikannya sudah tentu kami gembira.

“Ia mengenai pengadil dan VAR. Saya rasa kedua-dua pemain itu berlaga tetapi Andre tidak mengganggu permainan memandangkan Andre juga menyentuh bola,” kata pengurus kelahiran Belanda itu.

Author

View all posts


Kenaikan kadar pinjaman PTPTN M40 (M1) bakal manfaat 64,301 pelajar IPTA

KUALA LUMPUR: Pengumuman kenaikan kadar pinjaman Perbadanan Tabung Pendidikan Tinggi Nasional (PTPTN) kepada golongan M40 (M1) hari ini bakal memanfaatkan seramai 64,301 pelajar Institut Pengajian Tinggi Awam (IPTA).

Menteri Pengajian Tinggi Datuk Seri Dr Noraini Ahmad berkata kenaikan kadar pinjaman yang melibatkan implikasi kewangan sebanyak RM183.5 juta untuk tempoh setahun itu adalah antara inisiatif kerajaan bagi meringankan beban pelajar di Institut Pengajian Tinggi (IPT) terutamanya daripada golongan M40.

“Kita prihatin dalam mendengar suara-suara terutamanya pelajar daripada keluarga M40 yang memohon supaya kita pertimbangkan (untuk diberi kenaikan kadar pinjaman),” katanya ketika ditemui Bernama selepas menghadiri perasmian Semarak Patriotik IPT di sini hari ini.

Pada majlis itu, Perdana Menteri Datuk Seri Ismail Sabri Yaakob mengumumkan kenaikan kadar pinjaman PTPTN kepada golongan M40 (M1) dinaikkan daripada 75 peratus kepada 100 peratus.

Perdana Menteri turut mengumumkan kerajaan bersetuju menyediakan kemudahan pinjaman komputer riba kepada peminjam PTPTN golongan M40, sebagai antara usaha kerajaan menjaga kepentingan mahasiswa Keluarga Malaysia.

Mengulas lanjut, Noraini berkata kemudahan pinjaman komputer riba kepada peminjam PTPTN itu pula akan memanfaatkan seramai 33,837 pelajar IPT awam dengan implikasi kewangan sebanyak RM101.5 juta untuk tempoh setahun.

Mengenai program hari ini, acara itu diiktiraf oleh Malaysia Book Of Records dengan mencatat penyertaan teramai melafazkan Ikrar Rukun Negara melibatkan seramai 112,413 pelajar IPT seluruh negara secara hibrid.

Acara yang berlangsung di Stadium Pavilion, Universiti Pertahanan Nasional Malaysia (UPNM) hari ini turut menyaksikan penglibatan semua Universiti Awam, politeknik, kolej-kolej komuniti serta beberapa IPT Swasta di sekitar Lembah Klang. – BERNAMA


FAM hantar surat kepada AFF berhubung mutu pengadilan aksi Vietnam-Malaysia

KUALA LUMPUR: Persatuan Bolasepak Malaysia (FAM) telah menghantar surat rasmi kepada Persekutuan Bolasepak ASEAN (AFF) berhubung ketidakpuasan hati badan itu ke atas mutu pengadilan pada aksi penuh kontroversi melibatkan Vietnam dan Malaysia dalam saingan Kumpulan B Piala AFF 2022 di Stadium Nasional My Dinh, Hanoi, Selasa lepas.

Setiausaha Agung FAM, Noor Azman Rahman dalam kenyataan memaklumkan tindakan mengutus surat kepada AFF hari ini dilakukan selepas Sekretariat Agung FAM mendapatkan pandangan daripada Jawatankuasa Penilai Pengadil FAM dipengerusikan  Timbalan Presiden FAM, Datuk S Sivasundaram yang telah berbincang dan meneliti klip video beberapa insiden sepanjang perlawanan berkenaan.

“Susulan itu, surat rasmi yang menyatakan ketidakpuasan hati FAM terhadap tindakan dan keputusan pengadil pada perlawanan berkenaan telah pun dihantar ke Setiausaha Agung AFF, Winston Lee pada petang tadi bagi memastikan tindakan selanjutnya dapat diambil oleh badan induk bola sepak Asia Tenggara itu,” katanya.

Kontroversi tercetus apabila pengadil dari Jepun, Ryuji Sato memberikan sepakan penalti kepada tuan rumah dan turut melayangkan kad merah kepada Muhammad Azam Azmi Murad pada minit ke-62 selepas pengadil dari Jepun itu mendakwa pemain muda Terengganu FC telah melakukan kekasaran ke atas  Doan Van Hau di luar padang.

Kesempatan itu digunakan sebaiknya Que Ngoc Hai untuk menggandakan jaringan selepas Nguyen Tien Linh meletakkan pasukan di depan pada separuh masa pertama sebelum Vietnam melengkapkan kemenangan bergaya 3-0 hasil penyudah Nguyen Hoang Duc menghampiri masa penuh.

Kekalahan tersebut menyaksikan Malaysia gagal menamatkan kemarau tanpa kemenangan ke atas juara dua kali Piala AFF itu sejak 2014 – tewas tujuh kali dan seri sekali, sementara kejayaan itu membolehkan  Vietnam mendahului saingan Kumpulan B dengan mengumpul enam mata selepas dua perlawanan.

Malaysia kini menduduki tangga kedua selepas mengumpul enam mata diikuti Singapura yang baru melengkapkan dua perlawanan di tempat ketiga (enam mata) manakala Myanmar dan Laos tercorot selepas gagal mengutip sebarang mata. – BERNAMA


Sanusi berdepan ‘ancaman’, Khairuddin anggap PAS cuba raih simpati rakyat

CYBERJAYA: Datuk Dr. Mohd Khairuddin Aman Razali bersedia mempertahankan Menteri Besar Kedah, Datuk Seri Muhammad Sanusi Md Nor, sekiranya benar beliau berdepan dengan ancaman keselamatan.

Namun, bekas Ahli Jawatankuasa PAS Pusat itu menganggap, isu keselamatan yang sedang dimainkan terhadap Ketua Pengarah Pilihan Raya Perikatan Nasional (PN) berkenaan hanyalah demi mencapai tujuan politik tertentu.

“Apa pun dalam pilihan raya, kita bersaing tanpa memerlukan provokasi melibatkan keselamatan seseorang.

“Jika benar berlaku, saya sendiri akan tampil mempertahankan seseorang daripada kezaliman.

“Tetapi, rakyat semakin celik tidak terpengaruh dengan provokasi sebegini dalam arena demokrasi,” katanya dalam satu kenyataan pada Isnin.

Terdahulu, Muhammad Sanusi tidak dapat menyampaikan ceramah yang sepatutnya dijadualkan di Kedah kerana dinasihatkan untuk tidak berbuat demikian.

Ahli Parlimen Alor Setar merangkap bekas Setiausaha Politiknya, Afnan Hamimi Taib Azamudden dilapor memaklumkan bahawa terdapat perangkap yang dipasang oleh musuh ketika majlis berkenaan.

Mengulas lanjut, Mohd Khairuddin berkata, Muhammad Sanusi ketika ini berdepan dengan tuduhan menghina Sultan Selangor manakala perbicaraan yang ditetapkan mengambil masa lama selepas PRN.

Tambahnya, isu berkenaan unsur nadir bumi (REE) yang dilombong secara haram di Kedah juga sudah diambil tindakan oleh pihak berkuasa mengikut undang-undang yang ditetapkan.

“Naratif yang sedang dimainkan oleh PAS sekarang ialah keselamatan MB Kedah terancam dan ada perancangan jahat terhadap beliau.

“Ini adalah provokasi berniat jahat dalam saingan politik sihat untuk menarik simpati rakyat, malah mencipta kebencian terhadap lawan politik,” katanya.

Author

Fazleen Safina Abd Jamil

View all posts

View all posts


Tiada kenaikan tarif air di Selangor – Amirudin

CYBERJAYA: Menteri Besar Selangor, Datuk Seri Amirudin Shari menegaskan bahawa kerajaan Selangor tidak membuat sebarang keputusan untuk meningkatkan tarif air di negeri ini.

Dalam kenyataan yang dikongsi di akaun Facebook beliau, Amirudin berkata, tarif air adalah perkara dasar yang memerlukan keputusan dan kelulusan pentadbiran negeri.

Menurut beliau, fokus utama pentadbiran kerajaan negeri pada masa ini menyokong usaha kelangsungan ekonomi rakyat dan bukannya membebankan rakyat.

“Kerajaan negeri komited untuk memastikan sistem perkhidmatan air yang menyalurkan air kepada lebih 8.4 juta penduduk di negeri Selangor, Kuala Lumpur, dan Putrajaya terus diperkukuhkan,” katanya dalam satu kenyataan bagi mengulas laporan berita mendakwa tarif air di Lembah Klang meningkat tahun ini.

Author

Taufik Asmady Abdul Aziz

View all posts

View all posts


Pura-pura beli durian sebelum samun

BENTONG: Gerai durian yang mula ‘tumbuh’ di daerah ini susulan musim baharu raja buah itu menjadi sasaran penjenayah yang berpura-pura mahu membeli sebelum bertindak menyamun peniaga.

Pemilik gerai durian, Ho Kam Seong, 31, berkata, gerainya yang terletak di Simpang Kilang Pascorp Paper berhampiran susur keluar Bentong didatangi seorang lelaki menaiki sebuah kereta kira-kira pukul 3 petang semalam.

Menurutnya, ketika itu tiada pelanggan lain dan dia juga mempunyai urusan di luar.

“Lelaki itu berpura-pura mahu membeli durian dan meminta pekerja membuka raja buah itu sebelum suspek datang dari arah belakang.

“Pekerja wanita saya terasa sesuatu di pinggangnya sebelum terkejut melihat pistol.

“Suspek kemudian meminta beg yang disandang pekerja sebelum beredar melarikan diri menghala ke Lebuh Raya Kuala Lumpur-Karak. Saya kerugian RM800 hasil jualan durian,” katanya ketika ditemui semalam, lapor Kosmo.

Kata Kam Seong, dia terkejut selepas menerima panggilan daripada pekerjanya dan itu merupakan kali pertama gerainya disamun selepas lebih lima tahun berniaga di lokasi berkenaan.

Sementara itu, Ketua Polis Daerah Bentong, Superintenden Zaiham Mohd. Kahar mengesahkan pihaknya menerima laporan dan pihak polis sedang giat menjejaki suspek.

Katanya, kes disiasat mengikut Seksyen 392/397 Kanun Keseksaan iaitu merompak dengan menggunakan senjata yang boleh dikenakan penjara sehingga 14 tahun dan dikenakan denda serta sebatan.

Author

Media Variasi

View all posts

View all posts


Chelsea pecat Thomas Tuchel

Oleh: FATTAH RAZZAQ

LONDON: Chelsea mengambil langkah drastik apabila akhirnya memecat Thomas Tuchel susulan kekalahan mengejut 1-0 di tangan Dinamo Zagreb dalam saingan Liga Juara-Juara awal pagi tadi.

Pemilik baharu, Todd Boehly menyingkirkan jurulatih dari Jerman itu hanya selepas tujuh perlawanan musim ini dan 100 hari sejak mengambil alih The Blues menggantikan Roman Abramovich.

Chelsea berada di tangga keenam dalam Liga Perdana dan berdepan permulaan yang menyedihkan bagi kempen Liga Juara-Juara, dengan Tuchel disingkirkan beberapa jam selepas kekalahan 1-0 mereka di Croatia, perlawanan ke-100 dia sebagai pengurus.

Dalam satu kenyataan, Chelsea berkata, bagi pihak semua orang di Chelsea FC, kelab merakamkan ucapan terima kasih kepada Thomas dan kakitangannya atas segala usaha mereka sepanjang bersama kelab.

“Thomas sepatutnya menjadi dalam sejarah Chelsea selepas memenangi Liga Juara-Juara, Piala Super dan Piala Dunia Kelab pada zamannya di sini.

“Namun memandangkan kumpulan pemilikan baharu mencecah 100 hari sejak mengambil alih kelab, dan mahu meneruskan kerja keras untuk membawa kelab ke hadapan, pemilik baharu percaya ia adalah masa yang sesuai untuk melakukan peralihan ini,” tulis kenyataan itu.

Difahamkan bos Brighton, Graham Potter adalah sasaran utama, manakala Mauricio Pochettino yang tidak terikat dengan mana-mana jawatan juga sedang dalam senarai Chelsea.

Author

Media Variasi

View all posts

View all posts


Lelaki intai wanita di stesen minyak Tapah diburu

TAPAH: Polis memburu seorang lelaki didakwa mengintai seorang wanita di tandas sebuah stesen minyak di Tapah, Perak pada Sabtu.

Ketua Polis Perak, Datuk Seri Mohd Yusri Hassan Basri berkata, pihaknya menerima laporan daripada wanita berusia 33 tahun, yang menyedari telah diintai oleh seseorang melalui ruang atas tandas dalam kejadi pada pukul 4.50 petang.

“Rakaman kamera litar tertutup mendapati lelaki yang belum dikenal pasti bangsanya dalam keadaan mencurigakan telah masuk ke dalam tandas wanita dan kemudian beredar menaiki kereta Toyota Avanza berwarna perak.

“Hasil semakan nombor pendaftaran kereta yang dinaiki suspek didaftarkan atas nama seorang lelaki yang beralamat di Pusing, Perak.

“Usaha mengesan suspek dibuat berdasarkan kepada nombor kenderaan yang digunakan,” katanya dalam kenyataan pada Ahad.

Mohd Yusri berkata, kes disiasat di bawah Seksyen 509 Kanun Keseksaan (perbuatan mengaibkan kehormatan seseorang) yang boleh dihukum penjara sehingga lima tahun atau denda atau kedua-duanya sekali.

Pada Sabtu, video berdurasi 41 saat itu tular setelah dikongsi oleh seorang pengguna Facebook dalam kumpulan Tapah Club, menunjukkan seorang lelaki berbaju putih memasuki tandas wanita setelah seorang wanita memasukinya.

Author

Fazleen Safina Abd Jamil

View all posts

View all posts


Sokong kerajaan: Ahli Parlimen Kuala Kangsar tetap berdepan hukuman – Razali

KUALA TERENGGANU: Ahli Parlimen Kuala Kangsar, Datuk Iskandar Dzulkarnain Abdul Khalid tetap berdepan hukuman susulan tindakannya yang mengumumkan sokongan kepada kerajaan.

Ketua Penerangan Parti Pribumi Bersatu Malaysia (Bersatu), Datuk Razali Idris berkata, bagaimanapun bentuk hukuman yang akan dikenakan terhadap Iskandar Dzulkarnain yang juga Bendahari Bersatu Perak itu adalah bergantung menerusi keputusan yang dipersetujui oleh kepimpinan tertinggi parti tersebut.

“Sebab benda ini serius apabila sudah sokong belah sana (Kerajaan Perpaduan). Jadi hukuman itu kita serah pada biro politik dan Lembaga Disiplin.

“Desakan (dipecat) itu tak tahu la sama ada dipecat. Tak ada lah sampai tak ada hukuman… mesti ada hukuman cuma saya tak boleh nak kata hukuman dikenakan sebab saya bukan Pengerusi Lembaga Disiplin,” katanya.

Beliau berkata demikian kepada pemberita selepas melawat lokasi kapal karam di Pulau Kapas, di sini pada Isnin.

Mengulas lanjut, Razali berkata, pihaknya menyerahkan keputusan kepada Lembaga Disiplin berhubung soal tindakan bakal dikenakan kepada Iskandar Dzulkarnain

“Pasal keputusan muktamad (hukuman) itu saya tak tahu… kita serah pada Lembaga Disiplin tapi akan ada tindakan dikenakan,” ujarnya.

Sinar Harian pada Sabtu melaporkan Presiden Bersatu, Tan Sri Muhyiddin Yassin menjelaskan nasib Iskandar Dzulkarnain akan ditentukan di dalam mesyuarat pimpinan tertinggi Bersatu pada Khamis ini.

Minggu lalu, Iskandar Dzulkarnain mengumumkan menyokong kepimpinan Perdana Menteri, Datuk Seri Anwar Ibrahim selepas meneliti rintihan berterusan pengundi dan menitikberatkan keperluan mendesak untuk menangani masalah krisis kenaikan kos sara hidup yang melanda kawasannya.

Susulan kenyataan itu, Setiausaha Agung Bersatu, Datuk Seri Hamzah Zainudin memaklumkan suatu mesyuarat akan diadakan dalam beberapa hari lagi untuk membincangkan perkara itu, sekali gus memutuskan tindakan selanjutnya ke atas Iskandar Dzulkarnain.

Sebelum ini, Hamzah yang juga Ketua Pembangkang melalui satu kenyataan, mendakwa Iskandar Dzulkarnain diugut supaya menyokong kerajaan dan jika enggan berbuat demikian, akan didakwa atas kesalahan rasuah. – Sinar Harian

Author

Media Variasi

View all posts

View all posts


Tunggu laporan forensik, dalang bakal diketahui – Asyraf Wajdi

KUALA LUMPUR: “Siapa agaknya yang menangguk di air yang keruh dan menjadi dalang kepada kelewatan ini? Kita tunggu pendedahan Laporan Forensik Audit ini,” kata Ketua Pemuda UMNO, Datuk Asyraf Wajdi Dusuki mengulas isu kapal tempur pesisir (LCS).

Beliau berkata, kemungkinan dalang itu akan diketahui menerusi sebuah lagi dokumen rahsia mengenai penyelewengan LCS yang bakal didedahkan dalam masa terdekat.

“Dokumen laporan forensik audit mengenai kelewatan perolehan kapal berkenaan akan didedahkan selepas mendapat arahan daripada Menteri Kanan Pertahanan, Datuk Seri Hishammuddin Hussein mengenainya.

“Hishammuddin telah mengarahkan pihak Boustead Heavy Industries Corp Bhd (BHIC) menyahklasifikasikan satu lagi dokumen rahsia untuk membolehkan satu lagi laporan dikongsikan kepada rakyat iaitu dokumen Laporan Forensik Audit Mengenai Kelewatan Kapal LCS.

“Laporan tersebut akan menjelaskan lagi aspek dan dalang penyelewengan dan korupsi yang berlaku,” katanya dalam hantaran di Facebooknya, di sini, pada Jumaat.

Asyraf berkata, beliau mengetahui maklumat tersebut sejurus selesai mesyuarat Barisan Nasional (BN) di Johor Bahru pada Jumaat.

Sebelum ini, laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) menyahklasifikasikan laporan audit forensik mengenai projek pembinaan kapal tersebut.

Perdana Menteri, Datuk Seri Ismail Sabri Yaakob berkata, ia merupakan antara komitmen dan jaminan kerajaan tentang siasatan telus, tanpa melindungi sesiapa pun

Author

Tun Puteh Wanti

View all posts

View all posts


Pemimpin UMNO digugurkan perlu sokong muka baharu, bantu menangkan kerusi

JOHOR BAHRU: Pemimpin UMNO yang digugurkan daripada menjadi calon Barisan Nasional (BN) pada Pilihan Raya Umum ke-15 (PRU5) seharusnya memberikan sokongan dan menggerakkan jentera membantu muka baharu memenangkan kerusi.

Setiausaha Agung UMNO, Datuk Seri Ahmad Maslan berkata, sudah tiba masanya anggota parti yang tidak tercalon memberi ruang kepada muka baharu untuk berkhidmat kepada rakyat.

“Pesanan saya selaku setiausaha, dulu kita bertanding dan dulu jentera parti beri sokongan, maka sekarang giliran kita pula untuk beri sokongan kepada calon baharu.

“Sebagaimana saya sebut, yang digugurkan itu mungkin kerana ada pelbagai sebab antaranya kita ingin beri peluang kepada muka baharu di bahagian setelah sekian lama mereka berkhidmat,” katanya pada sidang media selepas Majlis Pengenalan dan Penyerahan Watikah Calon BN di Badan Perhubungan UMNO Negeri Johor di sini hari ini.

Turut hadir, Pengerusi BN Johor, Datuk Hasni Mohammad, Presiden MCA, Datuk Seri Dr Wee Ka Siong dan Pengarah Operasi Pilihan Raya Umum BN Johor, Datuk Onn Hafiz Ghazi.

Ahmad, yang akan mempertahankan kerusi Parlimen Pontian kali keempat, turut menzahirkan penghargaan kepada mereka yang tidak terpilih kerana telah memberikan khidmat bakti selama ini di kawasan masing-masing.

Sementara itu, Hasni yang juga Pengarah Pilihan Raya BN Johor berkata, orang lama perlu memberikan kerjasama dalam membantu memenangkan calon muka baharu.

“Saya telah nyatakan bahawa (perlu dibantu) calon muka baharu supaya orang lama dapat beri kerjasama, sokongan dan pastikan bahawa jentera pilihan raya berjalan lancar.

“Setakat ini, saya menerima hakikat masih ada lagi bekas calon yang mungkin sedikit kecewa atau rasa tidak setuju atas pencalonan dibuat pucuk pimpinan..tetapi saya yakin mereka akan kembali bertugas seperti biasa,” kata calon Simpang Renggam itu.

Pengerusi Badan Perhubungan UMNO Johor itu berkata, bagaimanapun, penyandang Parlimen Tenggara, Datuk Seri Dr Adham Baba dan Parlimen Kota Tinggi, Datuk Halimah Mohamed Sadique telah memberi jaminan bahawa perjalanan jentera masing-masing akan berjalan lancar.

Pada 1 November lepas, Pengerusi BN, Datuk Seri Dr Ahmad Zahid Hamidi menamakan Ketua Pemuda UMNO Bahagian Tenggara, Manndzri Nasib sebagai calon bagi kerusi Parlimen Tenggara, manakala Naib Presiden UMNO, Datuk Seri Mohamed Khaled Nordin akan bertanding bagi kerusi Parlimen Kota Tinggi. – BERNAMA


Wartawan wanita dikasari pegawai pengiring, Wan Saiful gesa menteri terbabit mohon maaf

CYBERJAYA: Ahli Parlimen Tasek Gelugor, Datuk Wan Saiful Wan Jan menggesa menteri yang terbabit dalam insiden pengamal media dikasari pegawai pengiring pada Selasa lalu memohon maaf.

Wan Saiful yang Ketua Portfolio Komunikasi dan Digital Ahli Parlimen Perikatan Nasional (PN) itu berkata, kekasaran pegawai menteri terhadap wartawan wanita di Johor Bahru, Johor amat dikesali.

Beliau berkata, perkara tersebut mengakibatkan para wartawan merasa tergugat ketika menjalankan amanah tugasan mereka.

“Dalam melaksanakan tugas, mereka perlu merasa selamat dan selesa untuk mengumpul bahan berita dan maklumat di lapangan. Jika tidak, maka rakyat di Malaysia akan dinafikan hak untuk mendapatkan berita yang tepat.

“Para pemimpin negara dan pegawai-pegawai mereka mempunyai tanggungjawab yang lebih besar daripada rakyat biasa untuk memastikan wartawan boleh menjalankan tugas mereka,” katanya.

Tegas beliau, rakyat juga berhak mengetahui menteri yang terbabit dalam insiden itu selain tindakan pihak tersebut untuk memperbetulkan situasi.

“Saya juga menasihatkan wartawan yang terbabit agar jangan takut untuk membuat laporan polis supaya tindakan sewajarnya dapat diambil oleh pihak berkuasa,” katanya.

Sebelum ini, Presiden Kelab Media Johor, Mohamad Fauzi Ishak mendakwa, dua wartawan wanita dikasari pegawai pengiring seorang menteri ketika membuat liputan program kempen Pilihan Raya Kecil (PRK) di Taman Anggerik dan Taman Dahlia, Johor Bahru, pada 5 September lalu.

Dakwanya, beberapa pegawai pengiring telah menghalang pengamal media ketika sidang menteri diadakan.

Antaranya, pengiring terbabit didakwa menyentuh tangan seorang wartawan wanita yang sedang merakam sidang media itu.

“Pegawai pengiring juga mencubit belakang pinggang seorang lagi wartawan wanita beberapa kali bertujuan untuk menghalangnya melaksanakan tugas semasa sidang media.

“Suara wartawan wanita menjerit ‘jangan sentuh saya’ turut terakam dalam rakaman sidang media berkenaan.

“Seorang jurugambar juga ditolak oleh pengawai pengiring semasa mengambil gambar sewaktu sidang media,” dakwanya.

Author

Fazleen Safina Abd Jamil

View all posts

View all posts


Pemilik Kelantan FC mahu bina akademi bola sepak bertaraf antarabangsa

OLEH: FATTAH RAZZAQ

KUALA LUMPUR: Pemilik Kelab Bola Sepak Kelantan (TRW Kelantan FC), Norizam Tukiman atau dikenali sebagai Zamsaham mendedahkan perancangan untuk membina sebuah akademi bola sepak bertaraf antarabangsa di negeri itu.

Menerusi hantaran di laman facebooknya, Zamsaham berkata, beliau berhasrat melahirkan lebih ramai pemain muda berkualiti di masa depan di mana para pemain di peringkat akar umbi diajar bermain bola sepak dengan betul.

“Insya-Allah saya serius untuk membina TRW International Football Academy. Main bola sekurang-kurangnya 5 hari seminggu. Belajar dan asah kemahiran teknikal.

“Belajar advanced gameplay dan taktikal. Penerapan etika bola sepak profesional dan latihan kecergasan daripada jurulatih profesional,” tulisnya.

Malah tambah Zamsaham, pemain daripada akademi tersebut berpeluang diserapkan dalam pasukan TRW Kelantan atau kelab dari Indonesia, PSPS Riau.

“Dari akademi insya-Allah saya akan pindahkan pemain akademi ke Kelab TRW Kelantan FC atau PSPS Riau FC atau ke sebuah kelab di Portugal atau mana-mana yang sesuai. Doakan misi TRW International Football Academy ini menjadi kenyataan,” ujarnya.

Untuk mencapai misi tersebut, Zamsaham juga memberitahu juga sedang mencari calon yang sesuai untuk mengisi jawatan sebagai pengetua akademi tersebut dan kewujudannya bakal disaksikan mulai musim depan.

“Saya nak cari calon sesuai untuk jadi pengetua Akademi TRW Kelantan FC. Insya-Allah musim 2023-2024 kita akan ada akademi sendiri,” jelasnya.

Pada Rabu, Perak FC meleburkan rekod tanpa kalah Kelantan di laman sendiri apabila meraih kemenangan 2-1 pada aksi Liga Perdana di Stadium Sultan Muhammad IV di Kota Bharu.

Keputusan itu bagaimanapun tidak mengubah kedudukan The Red Warriors (TRW) selaku pendahulu apabila memiliki kelebihan lima mata mengatasi Johor Darul Ta’zim II (JDT II) di kedudukan kedua.

Author

Media Variasi

View all posts

View all posts


PDRM umum pertukaran 20 pegawai kanan

KUALA LUMPUR: Polis Diraja Malaysia (PDRM) pada Isnin mengumumkan pertukaran 20 pegawai kanannya berkuat kuasa 12 September ini.

Setiausaha PDRM Datuk Noorsiah Saaduddin dalam kenyataan malam tadi memaklumkan antaranya ialah Timbalan Pengarah Cawangan Khas E1 Bukit Aman Datuk Baharuddin Ahmad yang akan ditukarkan ke jawatan Timbalan Pengarah Cawangan Khas I Bukit Aman.

Beliau berkata Timbalan Ketua Polis Pahang Datuk Mohd Yusri Hassan Basri pula akan menggantikan Datuk Mior Faridalathrash Wahid yang bersara wajib awal bulan ini sebagai Ketua Polis Perak.

“Jawatan Mohd Yusri akan digantikan oleh Komander 69 Komando, Pasukan Gerakan Khas Jabatan Keselamatan Dalam Negeri dan Ketenteraman Awam, Ulu Kinta Perak Datuk Abdul Razak Mohd Yusoff dengan memangku pangkat DCP.

“Selain itu Ketua Polis Daerah Subang Jaya ACP Abd Khalid Othman dilantik sebagai Timbalan Ketua Polis Negeri Sembilan dengan memangku pangkat SAC,” menurut kenyataan itu.

Noorsiah berkata Ketua Penolong Pengarah Pengurusan (Perjawatan), Bahagian Perkhidmatan/Perjawatan, Jabatan Pengurusan Bukit Aman pula dilantik sebagai Timbalan Pengarah Pengurusan (Perkhidmatan/Perjawatan), Bahagian sama dengan memangku pangkat DCP.

“Ketua Penolong Pengarah (Agama dan Kaunseling), Bahagian Agama dan Kaunseling, Jabatan Integriti dan Pematuhan Standard (JIPS) Bukit Aman Datuk Ghazali Daud dilantik sebagai Timbalan Pengarah (Agama dan Kaunseling) JIPS Bukit Aman dengan memangku pangkat DCP,” katanya.

Selain itu Noorsiah berkata Ketua Urus Setia KPN (Perundangan) PDRM, Urusetia Pejabat KPN Bukit Aman SAC Ahmad Dzaffir Mohd Yusoff pula dilantik sebagai Komandan Maktab PDRM Kuala Lumpur dengan memangku pangkat DCP. – BERNAMA


‘Kaki putih macam zombie!’ – Doktor sekolahkan netizen risiko kanser kulit

RATA-RATA wanita pasti mengidamkan kulit putih gebu yang cantik dan menawan sehingga sanggup menghabiskan wang yang banyak bagi mendapatkan produk yang menjaminkan pulangan setimpal.

Bagaimanapun, tidak semua produk kecantikan itu tampak berkesan ibarat ‘indah khabar dari rupa’ apabila hasilnya mengecewakan atau mungkin menakutkan.

Baru-baru ini, tular di media sosial video seorang wanita berkongsi penggunaan serum yang boleh memutihkan tubuh badan.

Menerusi akaun X @farrashafeka, kelihatan seorang wanita menunjukkan penggunaan serum di kakinya.

Menjadi bualan netizen apabila kaki wanita terbabit dikatakan dalam keadaan tidak normal kerana kulitnya yang putih itu membuatkan urat yang berwarna biru dan hijau kelihatan jelas.

Malah, ada juga warga net yang menzahirkan kebimbangan kerana beranggapan kaki wanita terbabit seakan sama dengan kaki mayat.

Perkongsian itu turut mendapat perhatian para pengamal perubatan seperti Dr Wan yang berkongsi menerusi akaun TikTok @Drwanshare.

Menurutnya, kulit manusia terbahagi kepada tiga jenis lapisan dan lapisan paling atas sekali dikenali sebagai ‘epidermis’.

“Berbalik kepada anatomi kulit kita, Tuhan jadikan lapisan kulit manusia ini ada tiga lapis. Kalau kita tengok kulit wanita ni dengan kulit aku yang putih (sambil tunjuk kaki), tapi salur darah tak nampakpun. Yelah, mungkin aku tak gemuk tapi itu tak kisah bukan pasal gemuk.

“Kalau kita gemuk ke kurus, dia beza dia ada urat itu timbul ataupun tak. Tetapi salur darah dia (kaki wanita terbabit), dia nampak colour terus, betul-betul under the skin.

“Maksudnya kawasan lapisan kulit paling atas dia nipis. Maksudnya lapisan epidermis dia nipis sebab salur darah takkan ada di kawasan epidermis, salur darah hanya akan ada pada bahagian dermis sahaja,” jelasnya menerusi video stitch itu.

Malah, Dr Wan turut mengingatkan bahawa kulit yang terlalu nipis berisiko tinggi untuk mengalami kanser kulit.

“Kalau kita terlalu putih dan kita di kawasan yang tinggi pendedahan dengan cahaya matahari, meningkatkan risiko kena skin cancer.

“Bukan nak rosakkan perniagaan siapa-siapapun tetapi, aku tak tahu la ada apa dalam serum itu sebab dia cakap serum itu dapat memutihkan buku lali yang hitam. Maksudnya dalam itu ada agen pemutih.

“Antara yang boleh memutihkan kulit adalah penggunaan steroid yang berpanjangan sebab menurut kajian, steroid boleh memutihkan sebab dia menipiskan bahagian epidermis,” ulasnya lagi.

Susulan itu, Dr Wan menasihatkan orang ramai supaya tidak terlalu taksub untuk menjadi putih kerana bukanlah warna kulit yang perlu dibimbangkan sebaiknya kesihatan kulit itu yang diutamakan.

Terlalu putih atau kulit yang terlalu nipis..? #shouldbeme #dr1share #skintones #melanin #melanocytes #skincancer

♬ original sound – DR1 SHARE – DR1 SHARE

Author

Diyana Rahip

View all posts

View all posts


Lebih 56,000 mangsa banjir berada di PPS lima negeri

KUALA LUMPUR: Seramai 56,159 mangsa banjir masih berlindung di pusat pemindahan sementara (PPS) di lima negeri setakat pagi ini dengan Kelantan dan Terengganu terus mencatatkan peningkatan.

Di TERENGGANU situasi banjir tidak menunjukkan petanda lebih baik apabila angka mangsa banjir terus melonjak kepada 37,792 melibatkan 10,401 keluarga berbanding 26,494 orang daripada 7,369 keluarga malam tadi dan semua mereka ditempatkan di 310 PSS yang beroperasi di semua lapan daerah.

Sekretariat Jawatankuasa Pengurusan Bencana Negeri (JPBN) memaklumkan Kemaman menjadi daerah paling teruk terjejas dengan 12,000; diikuti Besut (8,228); Hulu Terengganu (6,691); Setiu (3,988); Dungun (2,484); Kuala Nerus (1,521); Kuala Terengganu (1,900) manakala Marang (980).

Hujan lebat dilaporkan pagi ini.

Di KELANTAN, Portal Rasmi eBanjir negeri https://ebanjir.kelantan.gov.my/ memaklumkan jumlah mangsa banjir meningkat kepada 17,326 orang daripada 4,793 keluarga pagi ini, berbanding 14,359 orang daripada 3,942 keluarga malam tadi.

Sebanyak 106 PPS dibuka membabitkan sembilan jajahan iaitu Kota Bharu, Pasir Mas, Tumpat, Bachok, Tanah Merah, Pasir Puteh, Kuala Krai, Machang dan Jeli.

Berdasarkan laman sesawang https://publicinfobanjir.water.gov.my/, lapan sungai utama melepasi paras bahaya antaranya Sungai Lebir di Kampung Tualang, Kuala Krai dengan bacaan 41.57 meter (m), Sungai Golok di Kampung Jenob, Tanah Merah (24.01 m) dan Sungai Golok di Rantau Panjang, Pasir Mas (10.80 m).

Sementara itu, di PAHANG, Sekretariat JPBN melaporkan jumlah mangsa banjir pagi ini kekal seperti semalam iaitu 934 orang dan mereka berada di 11 PPS di dua daerah iaitu di Kuantan serta Raub.

Sungai Keratong di Rompin masih berada di paras bahaya pagi ini, manakala dua lagi sungai direkodkan pada paras amaran iaitu Sungai Tembeling di Kampung Merting, Jerantut dan Sungai Luit di Kampung Subuh, Maran.

Jabatan Meteorologi meramalkan semua daerah di Pahang akan mengalami hujan pada pagi ini.

Di JOHOR, Sekretariat JPBN memaklumkan mangsa banjir yang masih ditempatkan di tiga PPS membabitkan daerah Segamat kekal 53 orang setakat pukul 8 pagi ini.

“Kesemua mangsa daripada 17 keluarga itu adalah penduduk Kampung Seberang Batu Badak, Kampung Batu 5 dan Kampung Kuala Paya,” menurut JPBN.

Sementara itu, Jabatan Pengairan dan Saliran melaporkan Sungai Muar di Buloh Kasap, Segamat, berada pada paras amaran dengan ketinggian 8.75 m, manakala cuaca dilaporkan cerah di semua daerah setakat 8 pagi ini.

Di PERAK, jumlah mangsa banjir kekal 54 orang daripada 17 keluarga membabitkan dua daerah iaitu Bagan Datuk dan Hilir Perak.

Jurucakap Sekretariat JPBN Perak memaklumkan jumlah itu tidak berubah sejak pukul 12 tengah malam tadi.

Semua 26 mangsa di Bagan Datuk ditempatkan di PPS Sekolah Kebangsaan (SK) Sungai Tiang Darat manakala 28 orang di Hilir Perak berada di PPS Dewan Sekolah Menengah Abd Rahman Talib (SMART). – BERNAMA


‘Dia masih bujang’ – Agong cari bakal menantu di Sarawak?

CYBERJAYA: Tular di media sosial video memaparkan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menyantuni rakyat setempat dalam Kembara Kenali Borneo di Sarawak.

Menerusi perkongsian video di TikTok @kumangwarrior, kelihatan Baginda hadir bersama dua anakanda iaitu Pemangku Raja Pahang, Tengku Mahkota Tengku Hassanal Ibrahim Alam Shah dan Tengku Panglima Raja Kol, Tengku Amir Nasser Ibrahim Shah.

Dalam pada itu, Baginda secara tiba-tiba memberi isyarat meminta semua untuk diam seketika kerana mahu membuat satu pengumuman.

Bagaimanapun, suasana yang senyap tiba-tiba itu bertukar riuh apabila mendengar Baginda menyatakan bahawa Tengku Hassanal masih bujang dan Tengku Amir sudah berkahwin.

“Dia masih bujang” (Tengku Hassanal) “Ni sudah kawin” (Tengku Amir) 😂😂😅😂😂 Ada2 jak.. kena usik..🤣🤣🤣  (btw, thanks kaban gue, sy screen record jak ni🤭) #daulattuanku #ydpagongmalysia #kembarakenaliborneo #tengkuhassanal #tengkuamirnaseer

♬ original sound – Kumang Warrior – Kumang Warrior

Menjengah di ruangan komen, rata-rata warga net terhibur dengan tindakan Baginda yang nyata berjiwa rakyat.

Malah, ada juga yang berseloroh menyatakan Baginda seolah-olah memberi ‘hint’ untuk menerima menantu dari bumi Kenyalang.

“”Ini comel… Sampai Sarawak cari menantu,” komen warga maya.

“Ada Cinderella tertanggal selipar tu Tuanku,” seloroh seorang lagi netizen.

“Aduh tuanku kenapa promote time saya suda kawen?” luah seorang lagi pengguna TikTok.

Author

Diyana Rahip

View all posts

View all posts


PRU15: Aliran trafik lebuh raya utama perlahan

KUALA LUMPUR: Aliran trafik di lebuh raya utama bergerak perlahan setakat 8 pagi ini susulan orang ramai pulang ke destinasi masing-masing bagi menunaikan tanggungjawab sebagai pengundi dalam Pilihan Raya Umum ke-15 (PRU15), esok.

Menurut jurucakap Lebuhraya Malaysia (LLM), aliran trafik perlahan dikesan di Lebuhraya Kuala Lumpur-Karak (KLK) menghala ke timur dari Plaza Tol Gombak ke Genting Sempah, Bukit Tinggi ke Plaza Tol Bentong dan persimpangan Karak ke Plaza Tol Karak.

Sementara, aliran trafik di Lebuhraya Pantai Timur (LPT) 1 dan LPT 2 masih bergerak lancar namun perlahan, katanya kepada Bernama.

Bagi perjalanan ke arah utara, jurucakap itu berkata aliran trafik juga perlahan di Lebuhraya Utara Selatan (PLUS) dari Sungai Buloh ke Sungai Buaya; Lembah Beringin ke Tanjung Malim; Slim ke Sungkai; Bidor ke Gopeng dan Ipoh (selatan) ke Ipoh (utara).

Untuk perjalanan ke arah selatan, jurucakap PLUS pula memaklumkan terdapat kemalangan di Kilometer (KM) 382.3 berdekatan Slim River, Perak dan KM177.5 dari Jasin ke Tangkak yang menyebabkan trafik perlahan sejauh 3.5 kilometer.

“Selain itu, aliran trafik juga perlahan dari Nilai ke kawasan Rehat dan Rawat Seremban, Negeri Sembilan,” katanya. – BERNAMA


Mesyuarat Khas MT UMNO esok ditangguh 30 Sept

KUALA LUMPUR: Mesyuarat Khas Majlis Kerja Tertinggi (MT) UMNO yang dijadualkan malam esok ditangguhkan dan dijadualkan semula pada 30 Sept ini.

Setiausaha Agung UMNO Datuk Seri Ahmad Maslan berkata Mesyuarat Khas MT UMNO itu ditangguhkan berikutan Perdana Menteri Datuk Seri Ismail Sabri Yaakob yang juga Naib Presiden UMNO terbabit dengan acara perasmian Sukan Malaysia (Sukma) di Universiti Kebangsaan Malaysia (UKM) Bangi, malam esok.

“Tarikh baru mesyuarat ialah pada hari Jumaat 30 Sept, 8 malam yang merupakan mesyuarat penuh MT UMNO,” katanya menerusi hantaran di Facebook rasminya hari ini.

Ahmad menerusi hantaran sama turut memaklumkan bahawa pimpinan UMNO dijemput untuk menghadiri Pelancaran Jentera Pemuda Barisan Nasional Malaysia yang bermula 2 petang esok, di Stadium Titiwangsa Kuala Lumpur. – BERNAMA